text:
“O sin dal dut sigûrs che il Friûl al podarà ripiâsi dal so parziâl sotsvilup dal dì di vuê produsint i siei laureâts, animâts dal amôr pe Piçule Patrie tai lôr studis academics e tes lôr ricercjis sui problemis furlans”.
Josef (Joseph par inglês) Gentilli al scrivè chestis peraulis, publicadis tal Boletin uficiâl de Cjamare di Cumierç di Udin, tal mês di Novembar dal 1965, juste 43 agns indaûr. Peraulis gjavadis fûr di un so studi statistic su la situazion economiche dal Friûl di chê volte in rapuart ae necessitât di creâ un ateneu furlan par sigurâ un avignî ae nestre tiere. La ricercje e je vignude fûr di resint sul libri L’Università friulana di Joseph Gentilli 1965/66, publicât dal Istitût Ladin-Furlan Pre Checo Placerean (pe recension dal volumut viôt a pagj. 27).
Ce che al scrivè Gentilli al pant il so caratar di om lucit e sclet, il prin a domandâ di meti in pîts une universitât dute furlane “libare e indipendente” su la fonde di cifris e statistichis, evitant “a ducj i coscj cualsisei sorte di nepotisim politic o ben di cjampanilisim regjonâl, sedi tes fasis di progjet sedi in chês di metude in vore”. Secont lui lis facoltâts che a varessin vût plui sucès a saressin stadis chês di Agrarie, Economie, Medisine e Lenghis (par studiâ il furlan e lis sôs variantis, e in plui todesc e sloven). Une profezie te profezie!
Nassût a Sant Denêl ai 13 di Març dal 1912 te uniche famee ebraiche dal paîs, Josef, cemût che al conte te sô autobiografie (Orme sulla via. Pensieri e riflessioni sulla mia vita, Ribis 2001), al patì l’esili a Bologne par un an daspò dal disastri di Cjaurêt. Lât a stâ a Udin cu la famee tal 1923, al cjapà il diplome al Zanon. Laureât a Vignesie in Economie, tal 1934-35 al lavorà te Universitât di Florence tant che assistent dal gjeograf Renato Biasutti.
Tal Avost dal 1939, la decision di scjampâ de Italie fassiste che e veve adotât lis leçs raziâls par lâ in Australie: midiant il jutori de comunitât ebraiche di lenti jù, tal Març dal ‘40 Gentilli al jere bielzà professôr di Gjeografie te Universitât di Perth, li che al restà par dut il rest de sô vite. Al rivà a gjoldi di une buine innomine ancje tant che climatolic; al scrivè in dut une dozene di libris e centenârs di articui e saçs, cualchidun ancje sul clime e su la gjeografie dal Friûl. Di no contâ i tancj ricognossiments che al ve intal Continent Gnovissim, mintri che ca di nô a son in pôcs a cognossilu.
Josef Gentilli al murì a Perth ai 8 di Avost dal 2000: al veve 88 agns.
ALESSIO POTOCCO
SPECIÂL. Gentilli, il prin “profete” de Universitât dal Friûl............
“O sin dal dut sigûrs che il Friûl al podarà ripiâsi dal so parziâl sotsvilup dal dì di vuê produsint i siei laureâts, animâts dal amôr pe Piçule Patrie tai lôr studis academics e tes lôr ricercjis sui problemis furlans”.


c: text/html

text:
Al capite di viodi a mandâ i coleghis in pensions. Par gjoldisi chei cuatri francs che e passe la casse dal Inpgi: al è ancje comprensibil, daspò une vite passade daûr lis scrivaniis. E duncje vuê si cjatìn a vê di saludâ, a malincûr, il coleghe che, fintremai al numar passât, al scriveve in cheste rubriche. Jan Toti al va in pension e al à decidût di fermâ ogni gjenar di colaborazion cu la Patrie. Par saludâlu o vin pensadis chestis riis, che dal sigûr no i plasaran. Jan al jere, al è, un princip de modestie, duncje lis celebrazions no i plasin. Chês postumis, che a san di ultin salût al “caro estinto”, ancjemò di mancul. Par chest, i vin domandât un apontament e lu vin visât de robe: no vin voie di fâ sorpresis, o vin miôr un toc concuardât, specie cuant che si trate di un coleghe che al à vût la nestre stime.
Cirî di tirâ fûr e di spiegâ cui che al è stât Jan Toti e je une imprese. La sô ossession e je simpri stade une cierte riservatece. Unidirezionâl: lui al bramave di savê dut di ducj, ma su di se al meteve une coltre. Ma cheste sô vite professionâl pratichementri simpri platade e je stade une component dal so stes sucès. In pôcs a san alc di lui. Si sa, par esempli, che nol vignive mai aes riunions di redazion. Mai a chês di Dree Venier, mai a chês di Valcic. I tocs i ai comissionavin vie mail, e vie mail al mandave i siei coments.
E simpri in ritart (almancul siet dîs daspò de consegne, che par ogni numar e jere une ossession pal redatôr cjâf Romanini). O cirivin simpri di stiçâlu sui coleghis e condutôrs che le vevin cun lui, par vie che al jere stât masse trist. I disevin che si steve fasint tiere brusade intor, che ducj lu varessin odeât, che al sarès deventât une specie di Oriana Fallaci cui bregons, incancarît e isolât dal rest dal Friûl.
Lui al rideve e si divertive di chestis nestris provocazions. Cuant che lu vin sintût par scrivi chest toc, prime di saludânus, nus à slungjât une buste zale. E nus à dit: «Cheste e je la liste. Puars mai voaltris se no le publicais».
Ve chi la ultime befe di Jan Toti, gjornalist pardabon libar,
e di doman nancje plui gjornalist, ma libar e vonde.
Ve chi “La liste di Jan”.
“Jan Toti al va in pension.
Si congratulin pe sô lungje cariere (sante scugne) e a brindin, par vie che al è lât fûr dai pîts: dute “Telefriuli”, ma in particolâr il diretôr Terasso. Dute “Free”, ma in particolâr il diretôr Lorenzo Petiziol. La beniamine dal balon, Francesca Spangaro (a Jan i mancjaran lis sôs adenoidis, berladis tal pre partide al stadi Friûl). Ducj i vincidôrs dal “Patrie award”. Christian Romanini che cussì nol cjaparà plui telefonadis di proteste.
Si sbatin cetant: chei de Rai FVJ, che tant, che tu scrivis o no tu scrivis di lôr, al è compagn.
A son displasûts: Enrico Turloni e Filippo Fois, che cumò no saran plui cag**s di nissun; la beniamine dal gol Marina Presello, che si sta ancjemò domandant cui che al à contât dal so matrimoni, in stîl William & Kate. I membris de “Academy de Patrie”, che a saran riciclâts in cualchi altre jurie di cualchi altri premi. Telecom Italia pal mancjât vuadagn, par vie des telefonadis di proteste che di cumò indevant no saran plui.
Mandi, Jan”.
Redazion
CULTURE – FRIÛL TAL ETERE. Mandi Jan............
Al capite di viodi a mandâ i coleghis in pensions. Par gjoldisi chei cuatri francs che e passe la casse dal Inpgi: al è ancje comprensibil, daspò une vite passade daûr lis scrivaniis. E duncje vuê si cjatìn a vê di saludâ, a malincûr, il coleghe che, fintremai al numar passât, al scriveve in cheste rubriche. Jan Toti al va in pension e al à decidût di fermâ ogni gjenar di colaborazion cu la Patrie. Par saludâlu o vin pensadis chestis riis, che dal sigûr no i plasaran. Jan al jere, al è, un princip de modestie, duncje lis celebrazions no i plasin. Chês postumis, che a san di ultin salût al “caro estinto”, ancjemò di mancul. Par chest, i vin domandât un apontament e lu vin visât de robe: no vin voie di fâ sorpresis, o vin miôr un toc concuardât, specie cuant che si trate di un coleghe che al à vût la nestre stime.

robotstxt: allowed

filter: keep


text:
Come une mari al so prin part, Paolo Patui, diretôr artistic dal TSF, al compagne cun voli passionât la nassite dai spetacui de prime Stagjon teatrâl dal Stabil Furlan. A diference dal Giovanni da Udine, che al ospite spetacui preparâts des miôr compagniis teatrâls di dute Italie, il Stabil al prodûs in cjase lis rapresentazions plui impegnativis di fâ viodi al so public: un lavôr lunc, delicât, che al scomence cul sielzi il test, il regjist, i atôrs; fâ lis provis; preparâ costums, senis, lûs, musiche; debutâ a Udin, te sô sede, e po fâ circolâ il spetacul tes salis dal Friûl e altrò.
◆ Ve ca i spetacui sielzûts pe prime Stagjon dal Stabil Furlan, ven a stâi la Stagjon teatrâl 2020-2021:
– “Giorgio Mainerio, un misteri furlan” di Marco M. Tosolini e Paolo A. Simioni.
– “La casa. Lagrimis di aiar e soreli” di Siro Angeli.
– “La gnot di Aquilee” di e cun Fabiano Fantini, Elvio Scruzzi, Claudio Moretti e Claudio de Maglio.
– “Tutti su per terra” di e cun I Papu, Andrea Appi e Ramiro Besa.
– “Fradi, dunà setu?” di e cun Doro Gjat.
La preparazion dal prin spetacul – “Giorgio Mainerio, un misteri furlan” – e je scomençade, par cure de Arlef, prime che il TSF al fos operatîf, stant che il debut al veve di jessi fat al Mittelfest, tal mês di Lui, ma al è stât spostât ai 13 di Setembar par colpe dal Covid. Arlef, une dai fondadôrs e finanziadôrs dal TSF, e consegne il spetacul ae sô creature pes presentazions a Udin e ator pal Friûl. La vicende di Mainerio, predi e musicist tal Friûl de seconde metât dal 1500, e ven presentade cun musiche antighe dongje di chê eletroniche, filmâts, atôrs che a contin la sô vite esaminade di un incuisitôr che lu suspiete di necromanzie. Risultât: il ritrat di un musicist gjeniâl e di un predi insolit.
◆ “La casa. Lagrimis di aiar e soreli” di Siro Angeli, scritôr di teatri, senegjatôr pe television, operadôr culturâl, atôr e poete. Il test al è stât componût par talian tal 1937 e rapresentât l’an dopo a Firenze. L’autôr, nassût a Cesclans, al ambiente une storie dramatiche, di valôr universâl, intune Cjargne di miserie e di dignitât, li che si consume un sacrifici trement e inesorabil; ma il finâl misurât e tenar al fâs intuî un segnâl di rinassite. Adatament e traduzion di Paolo Sartori, Paolo Patui e Carlotta Del Bianco, che e je ancje regjiste. Dopo un avîs public, une part dai atôrs e je stade sielzude midiant di provins. La vicende, costruide cun grant mistîr e sensibilitât di bande di Siro Angeli, la dedizion che Patui e la regjste a metin tal tratâ ogni particolâr de produzion, lis emozions che la trame e trasmet: dut al fâs pensâ che chest spetacul al sedi il fulcri de Stagjon teatrâl dal TSF.
◆ “La gnot di Aquilee”, di e cun Fabiano Fantini, Elvio Scruzzi, Claudio Moretti e Claudio de Maglio, e nas di une elaborazion durade agns intor di un sogjet di grande impuartance te storie dal Friûl: i mosaics conservâts des cjasis di Aquilee antighe, cun figuris de Bibie, ma ancje cun dissens complicâts, stravagants, incomprensibii, vignûts fûr di cjâfs rafinâts e complicâts. Ce capivino i operaris musivarii, i mosaiciscj, artesans cence grande istruzion, che a fasevin il lavôr cu lis tessaris (i cuadrei) di marmul colorât o di veri? Rispuindint ae domande, i autôrs a àn mût di rindi lizêr e simpatic un argoment che al à tormentât studiôs di valôr; e di fâ rivâ a ducj un invît amabil a volê ben ae nestre storie e magari a visitâ Aquilee e i siei mosaics. Il contat vût cul public cu lis rapresentazions provisoriis al à judât a componi un test definitîf madûr e brilant, che in bocje di atôrs babios – come chei che lu àn scrit e lu recitin – al devente esplosîf.
◆ Lis dôs seradis dai Papu e di Doro Gjat, artiscj afermâts tant che intratignidôrs gjubiâi e ferbints in lenghe furlane, a prometin di jessi moments di divertiment legri e cence pinsîrs. La arguzie comiche dai Papu e la braùre di rapper e cjantautôr di Doro a documentaran la varietât, ancje linguistiche, des espressions artistichis che a sflorissin in lenghe furlane in dì di vuê.
◆ Ae fin di Setembar, i abonaments ae Stagjon interie o a cumbinazions di seradis a saran metûts in vendite pes presentazions planificadis te sale dal Giovanni da Udine. Cui che i ten ae lenghe furlane sul palc – fevelade, declamade, celebrade – e a viodi spetacui biei, di tai professionâl e di argoment tiessût ator dai nestris fogolârs, al fasarà onôr ae propueste dal TSF, che nol à di vivi dome di contribûts publics ma ancje de amicizie e dal aiût dal so public. La circolazion dai spetacui tes salis ator pal Friûl e sarà conciertade dal Ert.
◆ Plui informazions sui spetacui e su lis datis a son disponibilis sui social Facebook e Instagram dal TSF, li che ducj a puedin comentâ lis sieltis fatis; e, de fin di Setembar, sul sît dal TSF.
◆ Il TSF al à programât altris ativitâts impuartantis, di svilupâ te Stagjon 2020-2021, sedi di bessôl che in colaborazion cun altris, che o contarìn tal prossim numar de Patrie dal Friûl. ❚
La prime stagjon dal teatri stabil furlan a è pronte a partîTarcisio Mizzau
Come une mari al so prin part, Paolo Patui, diretôr artistic dal TSF, al compagne cun voli passionât la nassite dai spetacui de prime Stagjon teatrâl dal Stabil Furlan. A diference dal Giovanni da Udine, che al ospite spetacui preparâts des miôr compagniis teatrâls di dute Italie, il Stabil al prodûs in cjase lis rapresentazions plui impegnativis di fâ viodi al so public: un lavôr lunc, delicât, che al scomence cul sielzi il test, il regjist, i atôrs; fâ lis provis; preparâ costums, senis, lûs, musiche; debutâ a Udin, te sô sede, e po fâ circolâ il spetacul tes salis dal Friûl e altrò.


text:
Fevelant tal mês di Mai, sul palc dal ricuart di Nordhausen in Sassonie, Boris Pahor, internât tal cjamp nazist di Dora, che al ufrît materiâl uman pes V1 e V2, al disè «O speri… che cheste iniziative e podedi jessi un incentîf pe istituzion di un memoriâl a Visc, in Friûl, dulà che a forin sieradis 4000 personis puartadis des Slovenie, Cravuazie, Serbie, Montneri…».
Pahor al à ricuardât che la Sorintindince e à vincolât buine part dal Lager e si è augurât che «Oltri che chest proviodiment just (il vincul, ndr), il cjamp di Visc al podarès deventâ un Centri di memorie, dulà meti adun la documentazion dai plui impuartants cjamps fassiscj par meti in vore un progjet a nivel internazionâl».
Il President Napolitano al è stât in Slovenie; il President Türk, intune interviste a Triest al à fevelât de necessitât di memorie: il coordinatôr de associazion di Visc “Tieri di Confin”, Ferruccio Tassin comentant l’intervent di Pahor al declare «I doi Presidents che a vignedin a Visc e a viodaran l’unic cjamp fassist inmò intat in Italie, vincolât de Sorintindince, tignût in maniere incivîl, te sperance che al scomparissi e che al vegni gjavât il vincul. Che a vignedin a Visc, puest di confin par 5 secui, cun vocazion al incuintri e che cumò al è scandul internazionâl!» ■
Redazion
INTERNAZIONÂL. Visc, tragjicomedie di un scandul............
Fevelant tal mês di Mai, sul palc dal ricuart di Nordhausen in Sassonie, Boris Pahor, internât tal cjamp nazist di Dora, che al ufrît materiâl uman pes V1 e V2, al disè «O speri… che cheste iniziative e podedi jessi un incentîf pe istituzion di un memoriâl a Visc, in Friûl, dulà che a forin sieradis 4000 personis puartadis des Slovenie, Cravuazie, Serbie, Montneri…».


text:
Trê i principis di fonde pe scree dal gnûf sît de Aziende pe Assistence Sanitarie n.3 "Friûl de Alte - Culinâr – di Mieç": in prin plan lis dibisugnis dai citadins; l’acès totâl; la partecipazion.
Il sît al è stât inmaneât par facilitâ il plui pussibil la cercje e la consultazion cence intrics di informazions. O sin sigûrs che no coventarà nissun sclariment par rivâ a doprâlu benon. Dut câs o sin cierts che la difusion di internet e imponi che il so ûs al sedi il plui intuitîf pussibil: ducj i sîts a varessin di podê jessi consultâts cun eficacie, eficience e agradiment cence che i utents a vebin scugnût fâ cors o domandâ informazion par doprâju.
Par altri stimìn just sclarî cun cheste vuide lis fasis metudis in vore par jonzi i obietîfs stabilîts, di mût che si puedi capî il criteri che nus à vuidât inte realizazion dal sît.torne sù
In prin plan lis dibisugnis dai citadins
La fonde dal progjet pe scree dal gnûf sît e je chê di: furnî ai citadins une rispueste svelte aes lôr dibisugnis. Ducj chei che a àn cjapât part ae creazion de struture organizative, logjiche e semantiche des informazions, de grafiche, dai struments di cercje e de ideazion dai contignûts, lu à fat simpri tignint ad a ments il pont di viste dal citadin.
I imprescj pe navigazion a son sempliçs e visibii pulît intes pagjinis, simpri logjics dentri de suaze ma ancje flessibii, in maniere di permeti a ducj i utents di stabilî il percors di navigazion preferît.
La grafiche, mai fin a se stesse, e je pensade par insiorâ e incressi la comunicazion: lis imagjins, i colôrs, la fate dai caratars e ducj i elements visîfs a son studiâts par sveltî e slizerî la comunicazion.
Inte metude in vore dai struments di cercje si è stât cetant atents stant che inte moderne societât de informazion i motôrs di ricercje a son il strument plui impuartant par acedi ae cognossince. Chescj struments a son pardut inte struture dal sît e, come ducj i principâi motôrs di ricercje dal web, si fondin suntun motôr di indicizazion sintatic. In plui però si son zontadis des carateristichis semantichis che a permetin ai struments di ricercje di capî la suaze indulà che si cjatin lis peraulis.
Par chest motîf ogni contignût al è ordenât su la fonde de fasse di utence che al è destinât e al specific event de vite che si riferìs. Cussì l'utent al pues decidi di viodi i contignûts che a rivuardi un event, par esempli "vivi la nature e l'ambient", o pûr scrivi "çumâ e mangjâ foncs" intun cjamp di ricercje di pueste: il sît al palesarà simpri i contignûts adats.
Chest lavôr al cjate la sô plui grande espression tal Indulà lâ par…, imprest di cercje che al permet di lumâ lis sedis che a dan fûr servizis che a interessin logantlis suntune mape dinamiche dal teritori, in maniere che il citadin al puedi savê a colp dulà lâ par vê ce che al à dibisugne.torne sù
L'acès totâl
Cetante impuartance e à vût te realizazion dal sît la gnove nozion di trasparence pandude dal articul 11 dal D.Lgs. n. 150/2009. Trasparence di intindisi tant che acès ad in plen aes informazions che a tocjin ducj i aspiets de organizazion, cul fin di seondâ il control par che i principis di bon andament e imparzialitât ai sedin rispietâts.
Cheste maniere di pensâ la trasparence, cu la introduzion di gnovis formis di control sociâl dentri des voris de publiche aministrazion, e permet di meti adun i ordenaris controi internis cuntune pression esterne di mût che i servizis ufierts a sedin avuâl ai nivei internazionâi di cualitât, e ancje a palesâ i obietîfs e lis risultis jonzudis.
La trasparence no à di jessi intindude dome come la aministrazion che e “justifiche” ae opinion publiche su “ce che e fâs” e su “cemût che lu fâs”, ma come une “gnove maniere di scolte” che e dopri lis critichis par lâ simpri di plui in miôr.
Par chest motîf il gnûf sît al sburte e al zove ae partecipazion e coinvolziment di ducj. Par esempli si pues, par mieç di form on line di pueste, pandi un judizi sul sît web o dâ un sugjeriment par miorâlu o mendâ une falope.
Il sît al è ancje furnît di un sisteme inzegnôs pal scandai des statistichis di jentrade che al permet di misurâ, in mût anonim e daûr de normative su pe privacy, l’agradiment dai utents, studiant il lôr compuartament tes pagjinis viodudis. Si che duncje, lis statistichis di acès si pandin tant che un strument di fonde pal miorament dal sît. Par esempli si puedin lumâ lis peraulis clâf plui dopradis par fâ ricercjis tal sît, scuvierzint cussì i servizis e lis informazions che i utents a pensin di cjatâ.
Lis carateristichis di forme domandadis de normative in vore a son stadis pardabon rispietadis: in cont di chest si viodi la declarazion di acès.
Un bon spieli pal acès totâl al è l’organigram. Chest al permet di navigâ inte organizazion aziendâl, pandint ancje lis relazions jenfri lis struturis. Par ognidune di chestis si cjatin lis direzions principâls di dutis lis sedis, ancje cu la pussibilitât di lumâlis su pe mape dinamiche, e ancje i riferiments, i curricula e lis fotos dai responsabii e des posizions organizativis.torne sù
Partecipazion
La partecipazion di ducj i utents e je pardabon une pussibilitât di miorament continui. Par chest il progjet di costruzion dal gnûf sît al à previodude da biel principi.
Lis carateristichis tecnichis e funzionâls de plateforme di gjestion dai contignûts prontade de Insiel spa a son stadis lumadis midiant un procediment che al à viodût la partecipazion di dutis lis Aziendis Sanitariis de Regjon.
Dai risultâts chesivaran a divignarà une soluzion avuâl par dutis chês altris Aziendis Sanitariis de Regjon Friûl Vignesie Julie.torne sù


text:
Mê mari e fâs il marangon
Fameis e je une serie di 6 libruts ilustrâts che a contin cui voi dai frutins tantis fameis, fameis diferentis ma plenis di amôr. In “Mê mari e fâs il marangon” la protagoniste e je Loretta, che e à une famee che e pararès un tic strambe. Ma ce isal di stramp tal vê une mari che e see, e inclaude, e incole e un pari che di sabide si met a sopressâ? E metìn dongje ancje un fradi di trê metris e une sûr inmagadore. Par Loreta cheste e je le famee, la uniche, la sô. Nol è impuartant par jê cui che al fâs ce, culì jê e cjate comprension, amôr e rispiet.
Detais
2016 Golaine pai fruts “Fameis”– pp 20
©2016 Kappa Vu
Realizât cul contribût de ARLeF – Agjenzie Regjonâl pe Lenghe Furlane
Tescj e ilustrazions: Francesca Gregoricchio
Grafiche e impagjinazion: Manuela Coassin, Primalinea
Audioleture: Daria Miani
Consulence e supervision tescj e imagjins: ARLeF – Agjenzie Regjonâl pe Lenghe Furlane
Distribuzion: www.kappavu.it
Francesca Gregoricchio
Fameis


text:
William Shakespeare
William Shakespeare (23 di Avrîl 1564 - 23 di Avrîl 1616 dal calendari julian; 3 di Mai 1616 dal calendari Gregorian) al fo un dramaturc, poete e atôr inglês. Al nassè a Stratford-upon-Avon e al è considerât il plui grant scritôr di lenghe inglese e un dai plui grancj dramaturcs dal mont. Il so cognon si lu cjate ancje intes formis Shakspere, Shaksper, Shaxper, e Shake-speare, par vie dal fat che l'inglês no veve ancjemò une grafie standardizade in chê volte.
Biografie[cambie | modifiche il codiç]
I siei gjenitôrs, John Shakespeare e Mary Arden a vevin vot fîs, che Shakespeare al jere il tierç, e il prin mascli. John Shakespeare al jere un comerciant di lanis, coreans e guants, in po ancje conseîr comunâl (alderman).
William al le par sîs mês inte scuele elementâr e, di cuant che al veve dîs agns, a la scuele secondarie, dulà che i forin insegnâts i autôrs latins. Plui tart, lis condizions economichis de so famee a declinarin e nol podè frecuentâ i studis universitaris. Tal 1582, a disevot agns, al sposà Anne Hathaway di 26 agns, e cun jê al ve tres fiis, Susannah, Hamnet e Judith.
Tal 1587 Shakespeare al scomence a lavorâ a Londre come atôr di teatri. La sô prime opare leterarie e fo un poeme erotic dal titul "Venus e Adonis", scrit tal 1593. Daurman e rivà la peste, par cui i teatris a scugnirin sierâ par cirche doi agns. Al è in chê volte che il cont di Southampton, Henry Wriothesly al deventà il so protetôr. Cuant che i teatris a tornarin a vierzi, tal 1594, Shakespeare si associà cun la companie dal Lord Chamberlain, cusin de regjine. Di chest moment, Shakespeare al otignarà dute une schirie di sucès, che a saran refudâts e criticâts dai siei contemporanis di plui alt nivel culturâl, e che a consideravin lis sôs oparis e dut il teatri un intrateniment volgâr.
Ai 20 di Otubar dal 1596 al comprà un titul nobiliâr pal pari e ai 4 di Mai 1597 une cjase a Stratford. So mari, Mary Arden, e murì ai 9 di Novembar di chel an. Daspò vê scrit La Tampieste, Shakespeare al vivè ritirât a Stratford cun la sô famee, volint dome integrâsi cu la piçule borghesie locâl. Tal so testament, fat ai 25 di Març 1616, al lassà dutis lis sôs propietâts ai siei dissendents, e cualchi robe par trê atôrs (Richard Burbage, John Heminges e Henry Condell) e pe so femine. Al murì ai 23 di Avrîl dal 1616, a cincuantedoi agns.
Al fo soterât ai 25 di Avrîl tal presbiteri de glesie di Stratford. I siei compagns, siet agns plui tart, i daran il miôr omaç, publicant dutis lis sôs oparis intun libri, che al sarà la base di dutis lis edizions sucessivis e ancje de fame imortâl dal poete inglês.
Oparis[cambie | modifiche il codiç]
Tragjediis[cambie | modifiche il codiç]
- Romeo e Juliete (Romeo and Juliet)
- Macbeth
- Il re Lear (King Lear)
- Hamlet
- Otelo (Othello')
- Tit Andronic (Titus Andronicus)
- Juli Cesar (Julius Caesar)
- Antoni e Cleopatre (Antony and Cleopatra)
- Coriolan (Coriolanus)
- Troilus e Cressida (Coriolanus)
- Timon di Aten (Timon of Athens)
Comediis[cambie | modifiche il codiç]
- Dut al è ben chel che finis ben (All's Well That Ends Well)
- Cemût che us plâs (As You Like It)
- Insium di une gnot di mieç Istât (A Midsummer Night's Dream)
- Tant rumôr par nuie (Much Ado About Nothing)
- Misure par misure (Measure for Measure)
- La ruspiose domade (The Taming of the Shrew)
- La decime seconde gnot (Twelfth Night, or What You Will)
- Il marcjadant di Vignesie (The Merchant of Venice)
- Lis legris comaris Windsor (The Merry Wives of Windsor)
- Lis fadiis dal amôr perdût (Love's Labour's Lost)
- I doi zentiloms di Verone (The Two Gentlemen of Verona)
- La comedie dai erôrs (The Comedy of Errors)
Oparis storichis[cambie | modifiche il codiç]
Oparis tardis[cambie | modifiche il codiç]
- Pericle, princip di Tir (Pericles, Prince of Tyre)
- Cimbelin (Cymbeline)
- La conte di Unvier (The Winter's Tale)
- La tampieste (The Tempest)
Opare atribuide a Shakespeare[cambie | modifiche il codiç]
- I doi nobii cavalîrs (The Two Noble Kinsmen)


text:
15 gennaio 2011
Une cerce di Euskal Herria a Maian
In Catalogne o ai stât e intant che o spieti la volte buine par lâ in Galizie e tal Paîs Basc, mi contenti di "cerçâ" l'aiar di Euskal Herria lant a Maian...
Sì, sì: no stoi çavariant!
O feveli dal bar "Al Got" di Maian, dal gno coscrit Juri Savio che di cualchi an si è trasferît tal Paîs Basc e cussì o voi a cjatâlu par fâmi contâ alc di plui di chel popul. Juri mi à testemoneât che jentrâ in contat cul popul basc, cussì braurôs de proprie identitât, i à permetût di tornâ a scuvierzi ancje la sô identitât furlane.
Cumò al è tornât par cualchi mês tal so bar di Maian, puartant però tal cûr chê tiere... e ancje cualchi fotografie come cheste chi in bande!
E a proposit de foto, su facebook cumò o varès di fracâ un boton, ma su chest blog mi ven di scrivi "Mi plâs"!
Sì, sì: no stoi çavariant!
O feveli dal bar "Al Got" di Maian, dal gno coscrit Juri Savio che di cualchi an si è trasferît tal Paîs Basc e cussì o voi a cjatâlu par fâmi contâ alc di plui di chel popul. Juri mi à testemoneât che jentrâ in contat cul popul basc, cussì braurôs de proprie identitât, i à permetût di tornâ a scuvierzi ancje la sô identitât furlane.
Cumò al è tornât par cualchi mês tal so bar di Maian, puartant però tal cûr chê tiere... e ancje cualchi fotografie come cheste chi in bande!
E a proposit de foto, su facebook cumò o varès di fracâ un boton, ma su chest blog mi ven di scrivi "Mi plâs"!
Nessun commento:
Iscriviti a: Commenti sul post (Atom)


text:
12 dicembre 2008
Lunis a Manià cun Robin Williams par furlan
Ma no dome cine: il nestri diretôr Dree Venier al interviste il professôr Remo Cacitti, autôr di un dai libris insom aes classifichis di vendite dal moment, scrit cun Corrado Augias: “Inchiesta sul cristianesimo - Come si costruisce una religione”. Te interviste il prof. Cacitti al dîs “Glesie Furlane e je une associazion di predis e di laics che e opare tal plen spirt dal ultin Concili Vatican II: e je la glesie – in câs – che e sta tradint chel Concili”.
Dut chest e tant altri si podarà sintî e lei ancje a Manià li de sale “Antonio Centa” dal teatri “Verdi” ai 15 di Dicembar a lis 8 e mieze di sere, cuant che il Comun de “capitâl dai curtìs” al ospitarà la presentazion dal Numar: a intervegnarìn jo, Alex Olivetto, Massimo Garlatti-Costa, regjist e autôr dal documentari "Friûl viaç te storie" che al sarà proietât vie pe serade.
La riviste e je disponibil intes miôr ediculis e librariis. Par savê cemût abonâsi o viodi i numars passâts si pues visitâ il sît www.lapatriedalfriul.org .
2 commenti:
- thermonuke ha detto...
-
x Dree se tu vessis vut el copiright sul furlanist...
- 12/12/08 21:22
- Scovacis ha detto...
-
???
- 14/12/08 17:45


text:
Midiant de storie dai cognons furlans, si fâs ancje la storie dal nestri Friûl. Ve chi i cognons di diretôrs di testadis gjornalistichis in lenghe furlane: «Ladins dal Friûl», «Onde Furlane», «Il Diari» e la nestre.
(gjavâts fûr di «I cognomi del Friuli» di Enos Costantini e Giovanni Fantini, ed. La Bassa/LithoStampa. O ringraciìn i autôrs pe disponbilitât e pe colaborazion).
BALZAN
A Trave di Lauc si segnale il batisim di Giovanni de Balzan intal 1578, câs unic in chê localitât. Si pues pensâ duncje che al sedi un erôr di trascrizion par Balzar, tant plui presint. Balzan/balzano si podarès colegâ al talian balzana “guarnizione che s’interpone verso l’estremità delle vesti”. In cont dal adietîf balzano “bizzarro, strambo”, si doprilu dal Cuatricent, duncje al podarès vê puartât ae fomazion dal cognon. Balzan al è un cognon belumat (di Belum, ndr) , ma si cjatilu di altris bandis pal Venit e a Udin.
MISSANA
Mis al jere un non di persone (1383 Jo dey di fit al figgl di ser Mis), in chest câs declinât al feminin cul sufìs -ane. Al somee che i puescj di origjin a sedin Pert e il Cjanâl di Sant Francesc, inte Plêf di Vît; di chi al sarès rivât a Flavuigne intal 1421 cun Nicolò Missana e daspò a Feagne ae fin dal Cuatricent. Di Feagne, intal 1921 al rivà a Cjampfuarmit cun Alessandro Missana. Come tancj altris cognons asins, ancje Missana al cjapà la strade pe Cjargne li che si cjatilu ancje cumò.
TOSONI
In Friûl, Tos al jere un non di persone intal Tresinte: Item recevey dal Tos figli chi fo di Michulau. A Glemone Lena figla del Tos dArtigna intal 1380, a Manià Jacobus dictus Tosus di Malnisio intal 1262. Toson/Tosoni al è un incressitîf di Tos (1314 Nicolaus dictus Tosonus de Paluça). Tosoni al è tipic dal Cjanâl di Sant Francesc in comun di Vît; si cjatilu ancje a Tumieç, Spilimberc, Udin, Cordenons, Clausêt, Valarian, Pordenon.
VENIER
E je la forme venite o venitizade dal non di persone che par talian al fâs Veniero (par furlan al sarès Venîr o Vinîr). In efiets, il progjenitôr dai Venier di Curnin (comun di Forgjarie) al jere Vinir fi di Gualtir di Cornino, come che al ven fûr di un protocol Savorgnan dal 1415. Il cognon al è ben rapresentât a Vignesie e Triest, ma a ‘nd è cetancj in Friûl. ❚
COGNONS DAL FRIÛL............
Midiant de storie dai cognons furlans, si fâs ancje la storie dal nestri Friûl. Ve chi i cognons di diretôrs di testadis gjornalistichis in lenghe furlane: «Ladins dal Friûl», «Onde Furlane», «Il Diari» e la nestre.


text:
✽✽ Si clame “Incanto” il documentari firmât dal regjist Marco D’Agostini par contâ la intuizion straordenarie di pre Gjilbert Pressac. Il predi di Turide di Sedean, muart tal 1997, tacant des notis di “Schiarazule Marazule” e dal studi atent dai mosaics de basiliche di Aquilee, al rivà a disvelâ chel fîl “terapeutic” che al peave Alessandrie di Egjit aes primis comunitâts judaichis e cristianis rivadis par mâr in Friûl.
✽✽ Une ricercje, chê di pre Gjilbert, che no si limità ae analisi des origjins, stant che impen al slargjà la cognossince ae individuazion di chês carateristichis etichis, filosofichis, religjosis, che, tai secui seguitîfs, a varessin segnât il troi de glesie di Aquilee, insuazantsi cun armonie tal contest sociâl di chê volte e lant a formâ, in reson di chel, lis carateristichis identitariis dal popul furlan.
✽✽ Une opare impuartante, duncje, chest cine, che o sperìn che nol ledi a murî tes seradis des rassegnis culturâls estivis, ma che al podedi deventâ imprest, o olsarès a clamâlu didatic, tes scuelis e tes comunitâts.
✽✽ Nus mancjin chescj struments di condividi che a son invezit fondamentâi par tornâ a cjapâ cussience de storie, intindude tant che rielaborazion dal nestri passât e che cence di chê o sin tant che pipinots savoltâts e sturnîts denant des ricostruzions di regjim. Versions che ta dutis lis epochis, cualsisei e sedi stade la forme di guvier, a àn simpri vude la pretese, se no l’imperatîf, di presentânus un “unicum” storic che al peàs in maniere indissolubil i destins di Rome antighe a chei di dute la penisule e ancje a chei di là des Alps.
✽✽ La diversitât no je mai stade ricognossude tant che ricjece, impen e je stade simpri viodude tant che un pericul par chel “Credo” unic che al cjape dentri religjon e stât. A Aquilee si indi recitave un cun altris peraulis e significâts.
✽✽ Cualchi piçule lumade si viôt ogni tant, par dî la veretât forsit plui di chês che o pensìn e o cognossìn, in gracie dal lavôr di studiôs che no si lassin meti dentri tes catalogazions uficiâls, scomuts aes jerarchiis dal savê academic, malviodûts dai potents, tantis voltis boicotâts. In altris timps brusâts o metûts in preson.
✽✽ Definîts dispès eretics, par no jessisi lassâts condizionâ, amants de lôr tiere, des sôs tradizions e de sô int.
✽✽ Fâ cognossi il lôr pinsîr, vite, sperance e la passion che ju à acompagnâts, al devente un dovê e un onôr par chei che a vuelin lâ indenant su la strade de veretât e de libertât. Che il ricuart di pre Gjilbert nus acompagni ta cheste scjalade. ❚
Dree Valcic


text:
Ogni tiere e je sante01 di Zenâr 2004
Rivâts a la fin de traduzion de Bibie, il nestri grop di Glesie Furlane, che al à simpri privilegjât un confront sistematic fra Bibie e vite e popul, al à proponût un viaç in Palestine, tai lûcs che Diu al à sielzût come scune e contest de incjarnazion dal Fî. Di chê strade o ricuardarai, insieme cui amîs, i trentagns di predi: tancj, tormentâts ma ancje esaltants.
Lant in Tiere sante, no mi spieti di cjatâ nuie di particolâr e nancje no voi cun curiositâts archeologjichis par podê dî di vê poiât il pît là che Lui al à cjaminât. Nol è chest limpuartant e po i timps a son masse distants e i gambiaments masse radicâi par une inlusion infantîl dal gjenar.
Dal moment che la religjon cristiane no je une filosofie o une ideologjie o un tratât di morâl ma lincuintri de umanitât cun Diu midiant di persone di Crist Gjesù, Fî di Diu presentât tune tiere e tun popul e tun timp determinâts, mi plâs lâ a cjalâ il cîl e lis monts e lis culinis e il lât che lui al à cjalât, come a respirâ la clime che lui al à respirât tai dîs de sô vite mortâl.
La resurezion e à gambiât dut, tal sens che e à gjavadis lis limitazions di spazi e di timp e il Gjesù di Nazaret muart a Gjerusalem al è deventât Signôr de storie e salvadôr di ducj i popui. Pa la cuâl, se prime si scugnive lâ là che al jere lui par cjatâlu, dopo di chest fat storic e di fede Crist al è deventât contemporani di ducj i timps e paisan di ducj i oms. E stant che la sô vore e rive par dut, si scuen concludi che ogni tiere e je sante. Difat la tiere di Canaan e je deventade Tiere sante parvie di lui e no lincontrari.
Chest mi permet di cjalâ cun plui rispiet e afiet e venerazion la mê tiere e la mê storie, là che no mancje la presince di Crist resurît, e di cjalâ ancje la nestre vite te suaze de vite di Crist. Partant ogni frut che nus nas al atualize il Nadâl, ogni persone che e patìs tal cuarp e ta lanime e e mûr e atualize la Passion dal Signôr, ogni injustissie e ricjalcje la injustissie cuintri di lui e ogni perdon al è un riflès dal so perdon. E come che lui, par spiegâ i misteris dal ream, al partive dai cjamps e dai prâts e da laghe e dai fruts e dai ucei e dai arbui che al veve sot i vôi, cussì nô o vin di viodi tal nestri ambient fisic e uman une parabule continue dal intervent salvific di Diu inte storie.
In cheste maniere ognun di nô al ripetarà, al rivivarà la esperience di Crist, che al leve ator pes borgadis de Galilee e de Gjudee vuarint, liberant, consolant, insegnant. Cussì no dome o learìn la Bibie, ma o scrivarìn la nestre Bibie, cui nestris profetis, i nestris proverbis, i nestris fats biei e bruts, lis nestris virtûts e lis nestris infedeltâts o idolatriis.
No sai cemût che si presentarà Betlem o Nazaret o Gjerusalem o Betanie o Emaus. O sai però che mi sintarai plui tacât al paîs che o soi nassût e cressût, là che o ài fat e o fâs di predi, a lis mês glesiis e a lis cjasis de mê int, ai amîs che a ristorin la mê anime. E denant des tombis dai miei muarts o sintarai plui fuarte la comozion e la peraule di Crist: Jo o soi la resurezion e la vite. No mancjarà une lagrime su lis tantis crôs dal gno popul, come Crist su Gjerusalem, e mi sintarai plui invoât a preâ inte mê lenghe. Sul esempli di lui, che, tal moment di murî par ducj, nol à volût rinunciâ a la consolazion de lenghe di sô mari.


text:
#02 – Il savon di Arturo
Mi clami Arturo e o fâs l’inventôr. Sissignôr: inventore. La prime invenzion le ai vendude tancj agns indaûr al Comun di Mortean, un imprest par lis mierdis dai cjans, che al spant un prodot ecologjic in maniere che no si tachin sot des scarpis. Cualchi timp daspò, cu lis machinis che a corevin tant che fusetis su la statâl, un grop di zovins a vevin vût la pensade di semenâ veris sul asfalt. Une su dôs a lavin a finîle intal fossâl cu lis gomis sbusadis. Ma i fruçons a restavin par mês e mês su la strade, e cuant che si lave in biciclete di Udin a Puçui doi su trê a finivin intal canâl. I Sindic al vignì intal mê laboratori e mi domandà di studiâ la cuistion.
Pense che ti pense i ai preparât un gnûf imprest, une invenzion cetant inteligjente inte sô semplicitât, une curdele adesive largje tant che le statâl, che a cjape su ducj i veris, picinins, grancj e invisibii, e ancje le mierde dai cjans: ça va sans dire, la invenzion dal imprest ch’al pestave la mierde dai cjans nol covente plui. Ma il Sindic tratignì i bêçs. “Par lis spesis,” al disè. Ce brave persone, pecjât che al à esaurîts i doi mandâts di prassi.
In cheste setemane o varès di consegnâ la ultime novitât. Al è doi agns che le studii, dì e gnot, cence padin. Si trate di un savon par lavâsi. Se tu sês un stupidat, ti lasse su la piel lungjis riis neris che no si gjavin nancje cu la varechine. Mal àn ordenât i doi partîts che si sfidin a lis prossimis elezions comunâls di un paîs chi dongje. O ai di ameti che le ai fate sporcje: o ai vendût il brevet a ducj doi… A vuelin regalâlu ai lôr candidâts par scuvierzi cui che al merete pardabon. Lôr, invezit, a disin che no si lavin. Par no fâ diferencis, o volarès ufrî l’imprest a la formazion “centrista”: cuatrimil euro par cualchi litri di savon di doprâ di scuindon… No si sa mai. Se al funzione, i ai bielzà prontât un messaç publicitari di mandâ a Rome, mi mancje dome di decidi a cui che no ai di spedîlu.
di ***
#1***


text:
04 febbraio 2010
La "Spade" dal misteri
Al è dome un piçul misteri citadin che al zire par Udin...
Come che us vevi segnalât ancje jo, Frank Spada al è jessût cul so ultin libri.
Ma cheste no je la uniche novitât... di fat ator par Udin a son che si domandin: "cui isal?... cui no isal chel fantat che si viôt te foto in blanc&neri?".
Al somee che al sedi propit lui, cuant che al jere fantat... cualchi Carnavâl al è passât, plui di un e di doi...
Se mi domandassin a mi, o disarès che al è un blogarin simpatic che ogni tant al passe di ca e mi segnale i siei lavôrs: o ai lete cualchi conte, ma il so libri no inmò (e par chest i domandi scuse, ndr).
E o zontarès ancje che cumò o soi preocupât parcè che no sai se al tornarà a cjatâmi tant dispès, stant che ancje lui... al à screât il so blog (lait a viodi il link)!
Benvignût te blogosfere, Frank!
1 commento:
-
-
Velu chì, nancje nominat e al fas une incursion par ringracià Christian Romanini, di soflà sot un balon par tignilu alt parsore l'agnul del Friul - onorat di ce cal diis tra dos ().
Lu spiete dulà cal sa, in italian.
Mandi
Frank Spada
- 14/2/10 18:52


text:
Giuseppe Bono, nassût a Pizzoni (Catanzaro) ai 23 di Març dal 1944, al è il gnûf president di Confindustrie F-VG. Laureât in Economie e cumierç te Universitât di Messina, al à passade dute une vite di vore dentri de grande industrie taliane publiche, tacant de assunzion intune partecipade di Fiat e Finmeccanica a Catanzaro al rûl di cumò di delegât aministradôr di Fincantieri, aziende leader mondiâl intal setôr des costruzions navâls cun direzion gjenerâl a Triest e cantîrs sparniçâts in dute la Penisule (chei plui prossims a son a Monfalcon e a Marghera). Chê stesse Confindustrie di indulà che Bono, manager di Stât sorevivût al passaç de Prime ae Seconde republiche (di socialist sponsorizât di Giuliano Amato al è deventât un “fûr dal trop”, preseât ancje dal Centridiestre), no plui tart di trê agns indaûr al veve menaçât di mandâ fûr Fincantieri – su la onde de “sbregadure” procurade di Sergio Marchionne e de Fiat -, denunziant une disposizion masse “fofe” viers dai sindicâts. Chê volte, la jessude di Bono e veve cjatât un acet negatîf de bande des associazions teritoriâls locâls, in particolâr di chê di Udin: il so president di chê volte, Adriano Luci, al veve sotlineât cemût che propit il dialic tra lis fuarcis sociâls al ves rapresentât (e al rapresente ore presint) un dai grancj ponts di fuarce de economie furlane. La opare di “ricusidure”, puartade indenant di chel che al jere ae vuide dai Industriâi di Gurize Gianfranco Di Bert, e – in maniere plui scuindude, si dîs – une “persuasion morâl” a nivel politic nazionâl cul riclam a une disposizion plui prudente in presince di une crisi economiche cence precedents, a vevin ritirât dut, includût il plan di 2.500 tais a nivel statâl che il stes Bono al veve presentât. E la svelte dismentie che chescj agns folcjâts a destinin a ogni robe e à fat il rest.
La sielte dal non di Bono, vignude di bandi di “savis” di Confindustrie F-VG, no à cjatât però consens ecessîfs. Anzit, cuintri la sô designazion a Udin e je partide la mobilitazion de base, che e à puartât ae fin palaç Torriani a esprimi une posizion clare, ancje se cirint di evitâ la roture: l’anunzi di une astension al vôt pe nomine dal gnûf president al à però il valôr di une cjapade di distance nete. Di chê altre bande, inte otiche de solite logjiche de “rotazion” teritoriâl, al scjadê dal mandât dal udinês Alessandro Calligaris (che al à cjapât il puest Adalberto Valduga; e ancje intal câs di Calligaris si à regjistrât a nivel teritoriâl une cierte dissension, ma dissimulade in spirt confindustriâl pûr), il comant al tocjave a une altre provincie. Stant ai “si dîs”, tra lis resons che a varessin puartât ae sielte di Bono e sarès la sô visibilitât tant che aministradôr delegât di Fincantieri (che par chê, par altri, al pâr che il Guvier al sedi daûr a pensâ cumò a une privatizazion parziâl) e i siei bogns rapuarts a nivel roman, di là de volontât di rinfuarçâ il “leam” tra il colòs de cantieristiche e il teritori. Fat al sta che, par Gurize, Pordenon e Triest, al è la dimostrazion de incapacitât di proponi un nominatîf che al sedi une espression autentiche dal teritori. Il fat dopo che a vuidâ la Confindustrie regjonâl al sedi un rapresentant de grande industrie e par di plui di Stât e no dal “privât” – intun teritori che il so tiessût produtîf al è costituît cuasi in maniere esclusive di piçulis impresis, o sedi la cuinte essence dal “privât” –, le dîs lungje. La crisi dal eletrodomestic e l’anunziât “disimpegn” de Electrolux, abil intai agns passâts a “imponi” la elezion di Piero Della Valentina al vertiç di Confindustrie regjonâl, e à rindude ancjemò plui delicade la posizion di Pordenon (za al centri di “vôs” par altris vicendis sul as Pordenon-Triest), intant che Gurize e paie il so scjars pês industriâl. Ben al à fat alore Udin a rimarcâ cheste sô cjapade di distance, peade no dome al non indicât e pôc rapresentatîf dal teritori e de “tipologjie” ancje dimensionâl des impresis locâls, ma ancje al fat di jessi restât l’unic a sostignî – intal ambit de anunziade riforme di Confidustrie – une fusion plui zovevule e “sparagnadore” tra lis associazions teritoriâls a pet dal asset federatîf proponût des consûrs dal F-VG. Par cumò al à incassât une “temerose” viertidure di Bono, dome pe istituzion pussibile di une sole sede a nivel regjonâl. Pôc, tant pôc, ma cuissà che nol sedi il principi di un dialic che di chel, par altri, Bono nol pues no tignî cont. Dal rest, Udin – fuart dal “pês” no dome numeric ma ancje cualitatîf e in tiermins di Pil prodot de sô industrie – al pues stâ trancuil e lâ indevant pe sô strade. No je la prime volte che Palaç Torriani al fâs sieltis in cuintritindince a pet di chês altris rapresentantis teritoriâls: chê plui resinte e je stade chê di poiâ la candidature di Giorgio Squinzi al vertiç di Confindustrie taliane, intant che Gurize-Triest e Pordenon – ma ancje la stesse Confindustrie regjonâl, cun Calligaris – a vevin decidût par Alberto Bombassei. Al à vinçût Squinzi. Se il bundì si viôt de buinore… ❚
Linux
Al rive l’om dal sud. Fincantieri tal puint di comant, ma Udin al reme cuintri............
Giuseppe Bono, nassût a Pizzoni (Catanzaro) ai 23 di Març dal 1944, al è il gnûf president di Confindustrie F-VG. Laureât in Economie e cumierç te Universitât di Messina, al à passade dute une vite di vore dentri de grande industrie taliane publiche, tacant de assunzion intune partecipade di Fiat e Finmeccanica a Catanzaro al rûl di cumò di delegât aministradôr di Fincantieri, aziende leader mondiâl intal setôr des costruzions navâls cun direzion gjenerâl a Triest e cantîrs sparniçâts in dute la Penisule (chei plui prossims a son a Monfalcon e a Marghera). Chê stesse Confindustrie di indulà che Bono, manager di Stât sorevivût al passaç de Prime ae Seconde republiche (di socialist sponsorizât di Giuliano Amato al è deventât un “fûr dal trop”, preseât ancje dal Centridiestre), no plui tart di trê agns indaûr al veve menaçât di mandâ fûr Fincantieri – su la onde de “sbregadure” procurade di Sergio Marchionne e de Fiat -, denunziant une disposizion masse “fofe” viers dai sindicâts. Chê volte, la jessude di Bono e veve cjatât un acet negatîf de bande des associazions teritoriâls locâls, in particolâr di chê di Udin: il so president di chê volte, Adriano Luci, al veve sotlineât cemût che propit il dialic tra lis fuarcis sociâls al ves rapresentât (e al rapresente ore presint) un dai grancj ponts di fuarce de economie furlane. La opare di “ricusidure”, puartade indenant di chel che al jere ae vuide dai Industriâi di Gurize Gianfranco Di Bert, e – in maniere plui scuindude, si dîs – une “persuasion morâl” a nivel politic nazionâl cul riclam a une disposizion plui prudente in presince di une crisi economiche cence precedents, a vevin ritirât dut, includût il plan di 2.500 tais a nivel statâl che il stes Bono al veve presentât. E la svelte dismentie che chescj agns folcjâts a destinin a ogni robe e à fat il rest.


text:
UN LIBRI DI NO PIERDI!!!
Immagine concessa dall'autore del saggio, Adrian Cescje,
che ringraziamo.
Cul bon acet de Province di Udine che e ospite, daspò dal salût dal president de Province Pietro Fontanini e di chel dal president de Arlef Lorenzo Fabbro
SI PRESENTE
"MEMORIIS
DI POLITICHE LINGUISTICHE"
di Adrian Cescje
(Cjase editore KAPPAVU)
MARTARS 19 DI ZENÂR
aes h. 17.00
in SALE DAL CONSEI PROVINCIÂL
Palaç Belgrado
Plaçe Patriarcjât in UDIN
A partecipin ae presentazion, parie cul Autôr
Marco De Agostini
Silvana Fachin Schiavi
Sergio Salvi
Alessandra Kersevan
.........................
(...) Al è
un memoreâ e un cusî sbrendui di scrituris sepulidis sot des tantis
cjartis che, come tes stratificazions gjeologjichis dai crets des
nestris montagnis, mi contin di etis passadis de mê vite. In chestis
Memoriis o ripuarti bocons di diari e di riflessions che tai agns o
vevi metudis jù, massime in ocasion di events che o sintivi
impuartants e che o fasevi in forme discontinue, no sistematiche.
Cumò, la Memorie lis da dongje intune prospetive unitarie, compagn
che lis fueis de Sierade, che a colin sì jù dai ramaçs
sparniçadis, a câs, ma che il lunc viâl là che si poin ur da
prospetive, strenzintsi viers il pont di fughe (...)
Che lis
identitâts si comunichedin, e je une biele robe. Che al sedi une
biele robe ancje che a sparedin la plui part, chês che no son
funzionâls intun mont di funzionalitât marcantîl gjeneralizade, no
je mai stade par me une biele robe. No si vuadagne nuie e si piert
une vore. E si ofint la civiltât.
A imparâ une altre lenghe si
vuadagne, a capîndi la identitât culturâl storiche si vuadagne, ma
a pierdi la proprie, chê che nus lee ae nestre identitât storiche,
si piert e vonde.
Chel che si vuadagne al è in gjenar la ignorance
di se, des lidrîs propriis, e une disponibilitât acritiche a ogni
conformisim culturâl di importazion. La civiltât umanistiche e da
valôr aes espressions umanis, e met il lôr significât intune
proiezion universâl, ma lis vûl te concretece storiche che a son
nassudis, chê che e je identitât. Se a son autentichis, a àn di
vignî di une identitât profonde, no de omologazion funzionâl. Cun
chestis ideis o soi partît che a son cuasi cincuante agns prin, de
fin dai agns 60, par une bataie umanistiche e dal dirit, pe mê
Tiere, pe mê int, par dut ce che o ai amât, par mê fie, par me.
Cumò,
a mi, mi reste la memorie di ce che o ai fat.
Adrian
Cescje
.....................
Compliments a Adrian Cescje par chest gnûf libri une vore impuartant e ae Cjase editore KappaVu pal so grant e preziôs lavôr editoriâl a pro de tutele de lenghe furlane che di agns e puarte indenant.
La Redazion dal Blog


text:
24 giugno 2010
Documentari a Maian
Sabide ai 26 di Jugn, li dal Auditorium Comunâl di Maian aes 20.45 cun jentrade libare, al vignarà presentât il film documentari Cjampanes realizât dai "Pignots de Companie Instabil di Artigne".
Nassude cuasi par câs tal 1991, la companie teatrâl e ricêf in dì di vuê larcs e entusiastics consens in tantis localitâts de regjon cui siei spetacui che a tindin a fâ rivivi la autenticitât dal vivi furlan, libar dai condizionaments imponûts de culture moderne.
Il film al nas dal desideri di Anna Maria De Monte, autore dai tescj teatrâi e ancje atore de companie, di realizâ un cd audio che al contignìs une sô conte e il sun des cjampanis di mandâ a un parint in sud Americhe. Al scomençà cussì la stesure de senegjature e tal stes timp a partirin lis richiestis di contribût a istituzions publichis e privadis che in gracie dal lôr interessament a àn permetût la realizazion dal progjet.
Cjampanes al è un film documentari che al conte, traviers une letare, i ricuarts di Anna Maria De Monte. Il fîl dal discors a son lis cjampanis che a vuidin il spetatôr te storie che e marcje i ultins cincuante agns de vite di paîs in Friûl. Une volte, il sun des cjampanis al segnave la vite di une comunitât, il nassi e il murî de zornade, la ore dal gustâ e de preiere, l'ultin viaç dal om in chest mont. Si che duncje il film documentari si môf sul fîl dai ricuarts fasint rivivi moments significatîfs di vite di un passât no ancjemò lontan cuant che i ritmis di ogni dì a lassavin spazi al incuintri, al dialic, ae condivision. Lis imagjinis a mostrin la zone culinâr, ma a puedin dal sigûr rapresentâ buine part de regjon. Tantis fameis a podaran cussì ricognossisi par vie che a àn vivût e a vivin situazions compagnis a chês descritis tal film. Cun di plui, la sielte di limitâ i dialics e je stade fate par lassâ al spetatôr la pussibilitât di identificâsi cu la storie contade.
Cun chest lavôr, basât sul test di Anna Maria De Monte, "I Pignots" no intindin peâsi ae nostalgjie pal passât, ma trasmeti un insegnament e un messaç di sperance indreçât soredut ai zovins ricuardantjur che i valôrs no van daûr lis modis e no si pierdin tal timp.
Tal avignî, Cjampanes al vignarà distribuît ancje tal forest midiant lis associazions dai emigrants. Infratant si sta valutant la partecipazion a concors nazionâi dedeâts al setôr e ancje a une dopleadure in lenghe inglese che e permetarès une plui grande difusion tal forest e ancje la pussibilitât di partecipâ a concors internazionâi.
Eventuâls ufiertis libaris cjapadis sù vie pe serade a saran dopradis par comprâ lis cjampanis pal gnûf cjampanili di Maian.
Nassude cuasi par câs tal 1991, la companie teatrâl e ricêf in dì di vuê larcs e entusiastics consens in tantis localitâts de regjon cui siei spetacui che a tindin a fâ rivivi la autenticitât dal vivi furlan, libar dai condizionaments imponûts de culture moderne.
Il film al nas dal desideri di Anna Maria De Monte, autore dai tescj teatrâi e ancje atore de companie, di realizâ un cd audio che al contignìs une sô conte e il sun des cjampanis di mandâ a un parint in sud Americhe. Al scomençà cussì la stesure de senegjature e tal stes timp a partirin lis richiestis di contribût a istituzions publichis e privadis che in gracie dal lôr interessament a àn permetût la realizazion dal progjet.
Cjampanes al è un film documentari che al conte, traviers une letare, i ricuarts di Anna Maria De Monte. Il fîl dal discors a son lis cjampanis che a vuidin il spetatôr te storie che e marcje i ultins cincuante agns de vite di paîs in Friûl. Une volte, il sun des cjampanis al segnave la vite di une comunitât, il nassi e il murî de zornade, la ore dal gustâ e de preiere, l'ultin viaç dal om in chest mont. Si che duncje il film documentari si môf sul fîl dai ricuarts fasint rivivi moments significatîfs di vite di un passât no ancjemò lontan cuant che i ritmis di ogni dì a lassavin spazi al incuintri, al dialic, ae condivision. Lis imagjinis a mostrin la zone culinâr, ma a puedin dal sigûr rapresentâ buine part de regjon. Tantis fameis a podaran cussì ricognossisi par vie che a àn vivût e a vivin situazions compagnis a chês descritis tal film. Cun di plui, la sielte di limitâ i dialics e je stade fate par lassâ al spetatôr la pussibilitât di identificâsi cu la storie contade.
Cun chest lavôr, basât sul test di Anna Maria De Monte, "I Pignots" no intindin peâsi ae nostalgjie pal passât, ma trasmeti un insegnament e un messaç di sperance indreçât soredut ai zovins ricuardantjur che i valôrs no van daûr lis modis e no si pierdin tal timp.
Tal avignî, Cjampanes al vignarà distribuît ancje tal forest midiant lis associazions dai emigrants. Infratant si sta valutant la partecipazion a concors nazionâi dedeâts al setôr e ancje a une dopleadure in lenghe inglese che e permetarès une plui grande difusion tal forest e ancje la pussibilitât di partecipâ a concors internazionâi.
Eventuâls ufiertis libaris cjapadis sù vie pe serade a saran dopradis par comprâ lis cjampanis pal gnûf cjampanili di Maian.
Nessun commento:
Iscriviti a: Commenti sul post (Atom)


text:
Premi Nobel
I Premis Nobel a forin creâts seguint lis volontâts che si cjatin tal testament di Alfred Nobel, inventôr de dinamite. La lôr funzion e je chê di premiâ personis che si son distintis in mût particolâr in cualchidun dai cjamps interessâts.
La prime cerimonie di assegnazion dai Premis e fo tal 1901, inte Academie Reâl di Musiche di Stocolme, in Svezie. La premiazion e ven fate dal re di Svezie, e al premiât, dongje di une medae, e ven assegnade la somme di 10 milions di coronis svedesis, pôc plui di 1 milion di Euros, cul fin di dâ une sigurece ai premiâts e judâju a puartâ indevant i lôs studis.
I diviers cjamps di assegnazion dai premis a son:
- fisiche, decidude de Academie reâl des siencis svedese
- chimiche, decidude de Academie reâl des siencis svedese
- midisine o fisiologjie, decidût dal Istitut Karolinska
- leterature, decidût de Academie svedês
- pâs, decidût dal Comitât Nobel norvegjês dal Parlament norvegjês
- economie, creât tal 1968 de Banche centrâl svedês (Sveriges Riksbank); uficialmentri si clame Premi banche di Svezie par lis siencis economichis in memorie di Alfred Nobel
La consegne dai premis e cole ogni àn ai 10 di Dicembar, aniversari de muart di Alfred Nobel, a Stocolme, in Svezie, fûr che il premi pe pâs che al ven consegnât a Oslo.
Altris premisModifiche
La mancjance di un premi pe matematiche e je chê plui evidente; un grum di ipotesis a son stadis fatis sul parcè di chest fat, e la conclusion plui probabil è je che probabilmentri Alfred Nobel nol jere interessât a cheste materie. Par chest a son stâts creâts altris premis, come la Medae Fields e il Premi Abel pe matematiche, il Premi Pritzker pe architeture o il Premi Turing pe computazion.
Leams esternisModifiche
- Fondazion Nobel (inglês)
- (inglês) Fondazion Nobel norvegjês (Nobel pe pâs)
- (talian) Nobelpreis.org


text:
PRESENTAZION PAL LIBRI DI BARZALETIS DI PATATTI ROMEO ROMEO DA CONTE DIMPONÇ DI TUMIEÇ11 di Fevrâr 2006
Ma il contestoriis di Dimponç al è vignût di me par unaltre reson. Parcè che al jere za stât la prime volte e al sa che, sul moment, i dîs la porche, parcè che no ai né timp né voe, ma dopo mi pintis e, come un macaco, i dîs di sì. Di fat o soi culì a ripeti la comedie di cualchi an indaûr, in ocasion de prime racolte di barzaletis intitolade la realtât de Cjargne cjalade in clâf umoristiche. Un libri che al à vût un acet fenomenâl. Mi contin che lu vevin metût a vendi dongje dai librons de Filologjiche, dute robe petenade e par studiâts, e la int e à sfulminât lis barzaletis e sbeleât i libris serios. No stait a pretindi che us disi se la int si è palesade svelte o stupide. Po stâi che, in chel moment, e vedi pensât che une biele ridade e vâl plui di un modon plen di nons e di datis. Paraltri ancje tal libri di Pinochio si lei che al à vendût il silabari, che so pari Sefut i veve comprât vendint la sô stiriane, par lâ a viodi il teatro dai pipinots. A contavin venti sù par Cjabie che, par vieri, un om al veve vendût il stali par comprâsi larmoniche. I plaseve plui la musiche che no il fen, lis vacjis e il ledan. Al jere un artist e un romantic, ancje se la int lu cjapave par un poltron e un pucefadìe. Ma il ridi, la ligrie, la serenitât, un piç di matetât a coventin. Lu disevi ancje inte presentazion al prin mac di contis: Il ridi, su di sé e sul prossim, al fâs ben a dut, tant al cuarp che a lanime, e al covente come il pan. Un che nol rît mai al è trist o malât. E un che nol vai mai, al fâs vaî chei dongje. Il ridi al è tant naturâl (o starès par dî necessari) pal om che une des definizions di chest imprest imparentât cu la simie al è animal ridens, un nemâl chal rît. Veramentri ancje un cjanat salvadi brut e soç lu clamin jena ridens ma, plui che ridi, la jene e sghignis. Jo o vevi un cjan chal rideve, ma a àn tacât a dîmi che nol jere just e alore i ai improibît di ridi denant de int, parcè che la int e je mate e invidiose e nol è ce fidâsi.
Il ridi, come sfogo salutâr e come segnâl di armonie interiôr, di une persone che e vîf in maniere positive il rapuart cun se stesse, cui oms, cul mont e cun Diu, al è une gracie di domandâle ogni dì a la Madone e ai sants, ancje lôr animis contentis pal fat cha jerin inocentis e buinis. Vêso mai viodût un sant rabiôs? Puedial un rabiôs e un salvadi jessi considerât un sant? Cui laressial a impiâ une cjandele e a domandâi la gracie a un sant o une sante cuntune muse di disperât e une cuarnadure di fâ spavent? Par chel o dîs che, sore dut tai timps calamitôs e grivis di vuê, là che si à dut e no si è contents di nuie, une biele racolte di barzaletis e di contis gjoldibilis come chês di Romeo e je un regâl preziôs, une midisine spirtuâl, une gracie. Ancje pal fat che nus fasin ridi cence nissune tristerie e cence ofindi nissun, che je la vere maniere di cjapâ lironie e la satire. Fâ ridi la int cence fâ vaî o inrabiâ linteressât. E Romeo, bon come il bon pan, anime legre e libare, nol sarès bon di fâi mâl a une moscje e in plui, robe rare, prime di fâ ridi cu lis sôs storiis, cul so mût di contâ sclet e saurît, al fâs ridi cui siei vôi, spieli trasparint di unanime in pâs. Lis ridadis che lui al fâs fâ ai siei scoltadôrs o letôrs a partissin prime di dut de simpatie e de pâs e de contentece che lui al trasmet di dute la sô persone. Une persone biele, splendide, benedete.
Nol è il câs, culì, di passâ lis contis une par une. Jo o ai dome di presentâ il libri, no di jentrâ tal merit des sengulis pagjinis e storiis. Se no al sarès come meti su la taule un biel gei di mêi o di lops dopo di vêur dade une roseade. Al è just e biel che ognun al cerci, al supi, al gjoldi chest ben di Diu tirât fûr de vite di ogni dì. Come chê altre volte, i protagoniscj des nestris storiis, gjavant i triestins e i garbenîrs, a son int che vîf e e opere sù pes monts, tes borgadis e tai paîs de nestre biele e cjare Cjargne. No ai capît se chest al è un compliment o une ofese, un at di stime o un at di disistime. Romeo tirial fûr i siei personagjos dai paîs parcè che a son ancjemò indaûr rispiet a la creme o mafie tumiecine o parcè che dome lassù al è restât alc di gjenuin? I oms e lis feminis des valadis dal But, dal Cjarsò, dal Dean e dal cjanâl Petec sono int fûr dal mont, restade fûr de storie e condanade a une emargjinazion simpri plui marcade e e penalizant o ben sono i unics cha an ancjemò un mont, un stîl di vite, une caraterizazion, une personalitât, une identitât, une muse? Sono indaûr lôr o sino fûr nô? Sono di compatî o di invidiâ? Sono i plui stupits o i plui furbos? Domandis che al è just fâlis, par vê un orientament e un pont di riferiment, une unitât di misure dal om e de civiltât.
Dant une cjalade a cheste biele racolte di situazions tragjicomichis, mi soi inacuart che Romeo al privilegje, fra lis tantis, dôs categoriis di personis: i cjocs e chei che a fasin (o a subissin) i cuars. Grant part des barzaletis, lis plui bielis e spassichis, a son propit chês dai cjocs e dai putanîrs, dôs categoriis di personis simpatichis par chei altris ma no par chei che ju provin e a scuegnin fâ i conts cun lôr. Int che ti fâs spreçâ la panze a fuarce di ridi cuant che a son in cjase di chei altris, ma che ti fasin sclopâ di gnervôs e di displasê se tu ju âs in cjase tô. Di fat lis dôs plui grandis disgraciis che a podevin capitâ tune famee a jerin un om cjoc, che al mangjave ducj i siei sudôrs e ancje il pan de femine e dai fruts par bevi, e un sarcandul che al ruvinave la sô famee e chês altris par sbrocâ lis sôs golis e lis sôs purcitariis. Dôs tragjediis che no si savarès cuâl che je la piês. Forsit la prime, parcè che, a une certe etât, i imprescj no ti funzionin plui, cu la cuâl che la sêt no cale ma e cres. E je la storie dolorose di chei doi oms sfurtunâts cha vevin cjoltis dôs feminis pôc di sest. Une e faseve la sdrondine e chê altre e scolave. Intivâts dopo agns e domandât cemût cha levin lis robis, i rispuint il prin: Cjale mo, copari. Graciant Idiu, cu letât e à smetût. E la mê i rispuint chel altri e bêf plui di simpri.
A son doi argoments une vore delicâts, cha àn segnât e fat tribulâ tantis fameis de nestre Cjargne e dal Friûl. Forsit al sarès il câs di domandâsi il parcè che un om o une femine si ruvinin in chê maniere, pierdint la salût e lonôr. Cence volê fâ il miedi o il psicanalist, o crôt che pierdintsi tal bevi o lant a pelandonâ e a scraç, une persone e cîr, par stradis sbaliadis, di risolvi un probleme vêr: la mancjance di afiet e di comprension. Se tante int butade malamentri e ves cjatât plui afiet, forsit e sarès vuaride o no si sarès pierdude cussì a la svelte e cussì in profonditât. La barzalete e je il spieli de vite, parcè che e je rigjavade de vite. E si fasarès ben, dopo di vê ridût, a fermâsi un lamp a rifleti cun serietât e cun onestât sun chestis disgraciis.
Jo o ai vût mût di cognossi, tai miei agns di Cjargne, tant chei che si ruvinavin e a ruvinavin la famee cul bevi che chei che si ruvinavin e a ruvinavin la famee lant a passon là che no varessin vût di lâ. E no mancjavin i câs ridicui. Come chel che, sintint a rivâ lom, al jere scjampât pal barcon cuntun pâr di bregons cjapâts sù di corse e a scûr, crodint che a fossin i siei e invezit al è rivât te ostarie cuntun pâr di bregons di garbenîr, cun tant di strissule rosse. Lu àn clamât par dute la vite il maressial. O come chel che al leve a passonâ tune cjase crodint che di fâle francje, ma lom tradît, chal saveve dut e al faseve il barbîr, cuant che si è presentât il cugnât, cence dî né eri né beri, cu la machignete lu à rocât a forme di crôs, come i mus.
Ma il câs plui curiôs lu à contât il gno predecessôr pre Bastian, in glesie, intant chal spietave che si des dongje la int pe messe grande. Al jere za parât. Al jere li, tai prins bancs, un trop di femenutis devotis e peteçonis e lui ur domande: Vêso savût di chel câs di Pordenon, di chê femene che i faseve i cuars al om?. Po no che no vin sintût. Ce esal sucedût po, siôr plevan?. Alore pre Bastian al conte di une femine zovine e murbinose che e tradive lom e lu faseve dispes, parcè che lui al jere simpri vie cul camion. Une brute dì, lom al ven fermât dai pulizais parcè che nol à la patente. Al torne di corse a cjase par procurâsi i documents e no ti cjatial la femine in vore cuntun sarcandul? Il bec al scjampe come il fum, ma la femine e reste come paralizade, che no se spietave. Lom, cul gnervôs che lu ardeve e cu lumiliazion che lu consumave, cence stâ a cincuantâ, al cjape sù une tace, le jemple di diserbant e i e fâs bevi a la femine. Joi, puare! a suspirin lis devotis. Ese muarte?. Po no no! al dîs pre Bastian. I è dome colât dut il pêl. E cumò tachìn la messe, che o sin in ritart.
Riguart ai cjocs, mi visi che e jere muarte une sante viele e la int e jere in vegle pal rosari. Sul tart, Viers miegegnot, cuant che si faseve la polente e si dave fûr il salamp e il formadi, al jentre un cjoc, par compagnâ ancje lui la preiere. I parincj de muarte, par creance, i esibissin un tai di vin. Lui lu alce cun solenitât e, cjalant atôr pe stanzie plene di int, al dîs: Auguri e vuê un an!.
Un altri câs al è capitât te ostarie dal Relio, a Val. Al jere un timp crût e doi cjochelis a vevin passade la zornade poiâts tal banc a scolâ. Intant al veve tacât a neveâ ma lôr no si jerin scomponûts. Sore sere, il Relio, stuf, ju mandà fûr par podê sierâ e stâ in pâs. Par disdete, si jere ingrumade tante di chê nêf che si stentave a lâ indenant e cussì i doi cjochelis, fats i prins pas, si inçopedarin tal grum di nêf e a colarin a bas. E li si indurmidirin di capot. Dopo une biele dade, un si svee e al cjate, distirât in bande di sé, chel altri. Copari! – i dîs stiçât Mi pâr che tu ti cjapis masse confidencis cun me. Cui ti aial dât il permes di vignî a durmî intal gno jet?.
Lauguri che i fâs di cûr a Romeo al è di podê contuinuâ a fânus il regâl de sô ligrie inocente e contagjose. La Cjargne e à dibisugne, vuê plui di simpri, di tornâ a cjapâ chê grinte, chê vivarositât, chê fuarce interiôr che i à permetût di frontâ in maniere positive sfidis tremendis. Cumò e sta passant un moment grivi parcè che la int e cale e, cul sierâsi des glesiis, des scuelis e des cjasis, ancje la int si siere simpri di plui. Bisugne tornâ a ridi, a reagjî, a ripiâ il gust di vivi e di scombati. O vin ridût cui pedôi, cu la miserie, cu lis disgraciis incrosadis, parcè che no vino di ridi cumò? Al è un sfogo liberant. E je une midisine psicologjiche straordenarie. Jo o ai vivût in Cjargne i agns plui stimolants de mê vite e lassù o sint che a son e a restin lis mês lidrîs. O vuei che la Cjargne e resti vive e fuarte, ciniche e ironiche, furbe e maliciose. Che e conservi come un patrimoni straordenari e unic la tante sapience, la tante passience, la tante fuarce, la tante santitât ingrumade tai secui. Che e puedi continuâ a sperâ, a lotâ, a cjantâ. A ridi. Par no fâsi ridi.
Visepente, ai 11 di fevrâr dai 2006, tal gno 65 an di scombatiment.


text:
Al covente un plan straordenari e penç di invistiments bon di inviâ cambiaments significatîfs sui plans dal lavôr, ambientâl e politic-istituzionâl
Il libri “Una grande spinta” di Sandro Fabbro, Elisabetta Paviotti e Domenico Tranquilli al met a fûc l’impat distrutîf di dîs agns di crisi intal teritori furlan e al cîr di mostrâ une vie pussibile di jessude. In Friûl in dì di vuê al è mancul benstâ, mancul lavôr, mancul zoventût e, duncje, mancul sperance intal avignî, rispiet a dîs agns indaûr. La propueste dal libri – publicât di Forum, par “Cantiere Friuli”, il laboratori di ideis e progjets pal Friûl nassût dentri de Universitât dal Friûl – e je une grande sburtade sociâl, economiche e politiche, e di impegn fuart ancje morâl, «par superâ une fase negative che, se e les indevant, e metarès in pericul seri la sorevivence stesse di dute la comunitât furlane», al sclarìs Sandro Fabbro, professôr di Urbanistiche e Planificazion teritoriâl ae Universitât dal Friûl.
__
Teritoris “in contrazion” – tant che il Friûl vuê -, no son une raritât. A son centenârs intal mont (ancje in Cine) e a son stimâts dai analiscj tant che chê altre muse, chê “che e piert”, di trente agns di globalizazion fuarte. Professôr Fabbro, sono il “presit” che si à di paiâ ae “competitivitât”?
«Tancj le pensin cussì, ma bisugne reagjî parcè che, cemût che al dîs D. Harvey, gjeograf e politolic innomenât di Cambridge, “fâ sù e tornâ a fâ sù di gnûf i propris contescj di vite al è un dai dirits umans principâi, ancje se al è tra chei plui lassâts in bande”. Lis politichis “anti-contrazion” a son duncje justis e necessariis. Cuant che a son (soredut in Europe, intai Stâts Unîts, in Australie) a pontin a une “rigjenerazion socioeconomiche e teritoriâl” dal bas. Dut câs, a domandin politichis fuartis e straordenariis, di scjale urbane e regjonâl».
__
Cuale ise la situazion in Friûl?
«Dopo dîs agns di crisi, dute la aree regjonâl e à pierdût, in tiermins di produzion di redit (Valôr Zontât), plui de medie taliane (-8,5% cuintri il -5,7%), ma dome la provincie di Udin e à pierdût trê voltis tant la medie taliane (-16% cuintri il -5,7%), li che invezit la provincie di Triest e je cressude dal 2,3% a testemoneance dal moment bon che e je daûr a vivi la aree triestine in graciis dal puart internazionâl e dal turisim. La crisi, duncje, no cjape dute la regjon e no pues jessi nancje spiegade tant che une presumude competitivitât scjarse dal sisteme des fabrichis furlanis, ma, pitost, tant che crisi dal marcjât e de domande interne (mancul redit, mancul consums, mancul invistiments slargjâts) intes provinciis furlanis de regjon e, in particolâr, in chê di Udin».
__
Ma cemût isal sucedût? E parcè no ise stade une reazion politiche e economiche adeguade?
«Come prime robe, al è facil che al sedi par vie che la societât furlane no à mandât i segnâi juscj. La Universitât, par esempli, che i tocje il compit di anticipâ i problemis, e à scomençât a fâlu dome di pôc cul program “Cantiere Friuli”. Lis vôs, duncje, ancje cuant che a son stadis, no àn produsût un rivoc avonde fuart. Un Friûl cence vôs, dividût, cence istituzions che lu rapresentassin, nol à savût capî la situazion, duncje, cui struments che al veve a sô disposizion, e nol à rivât a reagjî in maniere direte o a pretindi di altris une reazion adate. La Regjon, di bande sô, e varès podût reagjî cun plans di invistiment anticiclics, ma, ancje par vie dai pats finanziaris fats cul Stât (pal risanament dal belanç talian), e à impuarît il so belanç e ridusude la sô capacitât di invistiment. Cun di plui, simpri la Regjon, cence vê un teritori omogjeni par chel che al inten lis struturis e la economie, e somee vê vuardât plui ai siei ponts di fuarce (vuê concentrâts pal plui inte aree di Triest) che a chei di debilece (difondûts dispès intal rest dal teritori regjonâl)».
__
Devant di cheste situazion, la rispueste che il libri al propon e je chê di ativâ daurman “une grande sburtade”, intal teritori furlan e pal teritori furlan.
«Sì, une grande sburtade che si fonde, prin di dut, suntun plan straordenari e penç di invistiments, bon di inviâ cambiaments significatîfs sul plan dal lavôr, ma ancje su chel ambientâl e politic-istituzionâl. Prime di dut, però, bisugne volê reagjî! E chest al è il sens morâl de “grande sburtade”».
__
Ce fâ?
«Bisugne domandâi ae Regjon di tornâ a fâ politichis regjonâls di grant respîr. In cheste prospetive a son trê lis strategjiis principâls e i struments relatîfs, che za la Zonte regjonâl di cumò e podarès scomençâ a indreçâ: un plan straordenari di invistiments anticiclics, tacant de ricualificazion energjetiche dai edificis vecjos. Plui di metât dai edificis, par no fevelâ des infrastruturis, a àn plui di 50 agns: a son duncje sorpassâts dal pont di viste energjetic (cjalts di Istât e che a consumin energjie di Invier), struturâl (vulnerabii al pericul sismic) e ambientâl. Lis perifariis des citâts a àn pierdût cualitât abitative; i centris minôrs a pierdin abitants; i centris turistics a àn pierdût atrat; i spazis publics, pensâts desenis di agns indaûr, no son in grât di frontâ i pericui peâts ai cambiaments climatics. Un grant program par “rigjenerâ il teritori” al pues dâ lavôr par gjenerazions e anticipâ chei cambiaments economics e ambientâi che a van sot dal non di “tierce rivoluzion industriâl”! Chest, però, al impliche une vision, une planificazion e invistiments publics par inviâ un marcjât gnûf. L’ordin di grandece complessîf dal intervent proponût al varès di jessi di almancul 5 miliarts di euros e un cuart di cheste cifre di jeve finanziarie regjonâl (almancul 200 milions di euros ad an par almancul sîs o siet agns) e il rest di sparagns des fameis e ancje de jeve dai bonus fiscâi statâi».
__
La seconde strategjie?
«Intal stes timp bisugne meti in vore une filiere produtive gnove, che e sedi buine di produsi bens privâts e publics gnûfs, creant miârs di gnûfs puescj di vore. La filiere des “costruzions, ambient e teritori” e je chê plui gruesse, e à il moltiplicadôr economic plui alt (parcè che ramificade in desenis e desenis di setôrs industriâi e terziaris), i efiets ocupazionâi plui grancj, la capacitât – une volte ristruturade e tornade a indreçâ viers des ricualificazions -, di produsi bens gnûfs cuntun rilêf sociâl (rigjenerazion slargjade in cundizions di sigurece e atrat di dut il teritori) e ambientâl (sparagn di teren e riduzion consistente des emissions di CO2) une vore alts».
__
Cualchidun al disarà che a son invistiments masse tradizionâi rispiet, par esempli, ae ricercje tecnologjiche e ae rivoluzion digjitâl 4.0…
«Nol è cussì. Cheste filiere, di fat, e cree e no distrûç puescj di vore (ancje se e cjape dentri components digjitâi impuartants e comparts une vore avanzâts tant che la implantistiche energjetiche; la domotiche; l'”internet des robis” par coneti e gjestî insiemi ducj i ponts dal gnûf sisteme insediatîf a bas consum energjetic e a alt contignût di “rinovabii”), ma, e garantìs soredut lavôr, cualitât e sigurece sul teritori, ancje par dutis chês altris ativitâts economichis».
__
Cuale ise la ultime strategjie di meti in vore?
«La riorganizazion istituzionâl dal teritori e je fondamentâl pe “rigjenerazion teritoriâl” proponude culì. Ae Regjon i tocje di rapresentâ e guviernâ, intun contest talian e internazionâl simpri plui malsigûr, la sintesi complicade tra “mâr e tiere”, tra aree triestine e rest de regjon, o sedi lis ex provinciis di Gurize, Pordenon e Udin. Il libri al ricognòs e al valorize cheste situazion duâl de Regjon, ma al rileve ancje che, intant che in dì di vuê la aree triestine e je interessade di oportunitâts impuartantis, il rest de regjon al è, in plui che in crisi, ancje cence progjet e cence direzion. E se la Regjon e à di guviernâ la sintesi tra “mâr e tiere”, il pericul, vuê, al è che e sedi la realtât furlane, cence progjet e direzion, a restâ indaûr. E covente duncje une ricostruzion istituzionâl dal teritori regjonâl che al tignedi cont di chest dualisim e che di consecuence al siguredi, a ognidune des realtâts regjonâls principâls, i struments istituzionâi juscj par indreçâ – in maniere integrade e complementâr e intune regjon unide – il lôr avignî. Se i teritoris furlans a crodin e a vuelin une strategjie di rigjenerazion teritoriâl, a chescj ur van sigurâts i struments istituzionâi par guviernâ in maniere eficace chescj procès di lunc periodi».
__
Cuâi?
«L’inviament di un cicli economic gnûf e la costruzion di plui coesion teritoriâl in Friûl a reclamin une ricomposizion istituzionâl che no si pues plui rimandâ intal timp. Daûr dal Statût regjonâl in vore si pues fâ la Comunitât dal Friûl in complementaritât cu la “citât metropolitane” di Triest, adotant la denominazion di “Aree metropolitane-Comunitât dal Friûl”. Cheste prospetive e pues stâ sù dome se al è un grant trasferiment di funzions de Regjon ai teritoris, orientât ai principis dal federalisim, de sussidiarietât e de justece. Lis funzions a àn di jessi assegnadis a nivel di Comuns, se dal câs Provinciis (o altris ents teritoriâi) e ae “Aree metropolitane-Comunitât dal Friûl”, cussì la Comunitât dal Friûl no sarès un altri nivel aministratîf inutil, ma un valôr zontât a pet des competencis che a son o che a saran dadis ai Comuns e aes comunitâts teritoriâls esistentis o previodudis. Se la Comunitât dal Friûl e sarà un ent che, cence gjavâ podês a di chei altris ents locâi, al rivarà a federâ, cence egoisims e egjemonisims, i diviers teritoris dal Friûl par indreçâ lis lôr politichis e intervents in materiis decisivis di rilevance struturâl (che nissun altri ent al fâs), alore o crodìn che si podarà otignî il consens necessari e superâ ancje cualchidune des resistencis atavichis e plenis di prejudizis che a vegnin des zonis che ur è plui dificil di ricognossisi in cheste prospetive».
__
E la Universitât dal Friûl, in dut chest dissen, ce rûl puedie e aie di vê?
«No si pues che augurâ che la Universitât dal Friûl, universitât teritoriâl par ecelence, si meti di proposit ae vuide sientifiche e culturâl di chescj procès. E che “Cantiere Friuli” al sedi il so strument principâl».
__
Cemût si cumbinie cheste vuestre vision di disvilup dal Friûl cu la urgjence di une transizion viers de sostignibilitât, che e passe traviers di une vision di avignî diferente di chê de economie consumiste di cumò e traviers di elaborazion di modei gnûfs di disvilup, necessaris par provâ a rispuindi ae emergjence climatiche in at?
«Viodie, nô o fevelìn di un cicli gnûf di disvilup teritoriâl che si fonde, in primis, su la ricualificazion energjetiche di dut il sisteme abitatîf parcè che, intal riscjaldâ lis cjasis, i edificis a contribuissin aes emissions di CO2, pal 60%, cuintri il 10% dal trafic veicolâr e il 30% di ativitâts industriâls. Al è su la edilizie des ricualificazions energjetichis a tapêt che si à di pontâ, duncje, se si vûl rivâ a une riduzion drastiche dai consums dai combustibii fossii e des emissions relativis in atmosfere e al disvilup des rinovabilis leadis soredut al fotovoltaic. Rispiet ai traspuarts privâts e ae industrie, cun di plui, al è plui facil di intervignî a nivel locâl su la edilizie, parcè che lis competencis aministrativis e finanziariis a son in capite de Regjon in maniere plui direte. Cun di plui, suntun program simil, si incrose l’interès capilâr dai privâts a viodi rivalutâts i propris imobii. Po dopo, al è dibant dî che, se ae energjetiche o metìn dongje ancje la domotiche (e “l’internet des robis”) o nin viers di un ecosisteme teritoriâl integrât cun impat ambientâl cetant bas (se no ancje nul) e se dopo o promovìn plans urbanistics par tornâ a adatâ spazis publics e ricreâ, ancje midiant di demolizions, gnûfs spazis urbans vierts in mût di ridusi i impats dal calôr estîf o dai pericui di inagament, si metin pardabon lis fondis pe ristruturazion no dome di dut il sisteme abitatîf, ma ancje di chel dai traspuarts e di chel produtîf di dut il Friûl. Chest al è il nestri “green new deal” e a son agns che i lavorìn parsore!». ❚
Erika Adami


text:
La crisi e je l’argoment che si discut plui intai media (gjornâi, televisions, radio e v.i.), intai bars devant di une cjicare di cafè e ancje dilunc dai gustâs e des cenis a cjase proprie.
Un dai setôrs che al à patît di plui, che al è stât colpît in maniere pesante, al è chel de edilizie. Lu dimostrin i dâts ma soredut la realtât.
I doi indicadôrs principâi che nus judin a capî miôr a son: l’Ent Bilaterâl de Casse Edîl di Udin al certifiche l’enesim câl dai assegnâts, e e je calade la presince des gruis in zîr pes nestris citâts e i nestris paîs, a pet di un passât resint là che si podevin viodi un pôc dapardut.
Une vore a son i articui e i intervents su la stampe che a descrivin il stât des robis e al è di podê auspicâ che chest al vedi fat rifleti la politiche, sedi regjonâl che nazionâl.
Cence nissune polemiche e cence ripuartâ numars frêts e percentuâi o ten, però, a esprimi cualchi mê considerazion.
Chest parcè che o soi impegnât ogni dì inte gjestion di situazions aziendâls dificilis che si convertissin in discomut sociâl e in problemis concrets dramatics di singui lavoradôrs e des lôr fameis.
Di cinc agns o ai il rûl di operadôr sindicâl de Filca CISL, e no ai fat altri che gjestî situazions brutis, discutint cuasi in maniere esclusive di amortizadôrs sociâi, di licenziaments, di gjestion dal soreplui di impleâts tal lavôr, e di intarts intai paiaments des retribuzions. O ai vût pardabon pocjis ocasions par contratâ intes impresis acuardis sui premis di risultât aziendâi.
Nol covente jessi economiscj par savê che la edilizie e je un setôr che al tire, stant che al cree un indot tant ampli. La cjase, di fat, di là di jessi costruide e/o ristruturade e va, par esempli, ancje aparade.
A son impuartants i invistiments publics ma bessôi no bastin, stant che lis risorsis a son cetant limitadis. E va rilançade la edilizie residenziâl (soredut la sô ristruturazion) e il sisteme dal credit al à di concedi di plui aes impresis che no rivin plui a sostignî i intarts intai incàs, che si trati di ents publics, aziendis privadis o fameis.
A van continuadis e cressudis lis detrazions fiscâls pes ristruturazions e il sparagn energjetic cul obietîf di creâ, ancjemò plui che intal passât, lavôr. Cun di plui, al va fat in mût che la burocrazie che cumò e ingrivie une situazion za dificile e sedi sveltide.
Al è ancje necessari che lis autoritâts di vigjilance e control e i uficis ispetîfs a garantissin il rispiet des regulis. Chest, a tutele sedi des impresis che a sofrissin di une concorence sleâl che a tutele, dal sigûr, dai lavoradôrs che se di no a saressin iregolârs e sotpaiâts.
Siet agns indaûr, in provincie di Udin, si contavin da siet ai nûf mil edîi. La Casse Edîl vuê e certifiche cuatri mil edîi ocupâts. Chest, par altri, al è un numar destinât a calâ ancjemò di plui, stant che no son previodûts in curt mioraments di nissun gjenar.
Al è, duncje, un pericul concret di dispierdi chês professionalitâts necessariis in prevision di un futûr che al sedi miôr dal nestri presint.
La stragrande maiorance des impresis edîls, inte nestre provincie, a son di dimensions piçulis e mediis, a dan lavôr di cinc a trente di lôr, e al è ancje par chest che al covente incentivâ propit intervents di ristruturazion dal patrimoni abitatîf.
Chescj “piçui” ma cualificâts intervents, a son propit il core business di chestis impresis.
Intun passât ancje masse resint si è costruît masse e ancje mâl. Chest al è dimostrât dal numar di edificis no vendûts e no abitâts. Ve parcè che une riprese dal setôr e passe par fuarce traviers il rifasiment dai edificis publics e privâts par fâju plui sigûrs e mancul energjivars.
O soi convint che, magari cussì no, no si sedi tocjât ancjemò il fonts, ma o soi ancje convint in maniere ferme che a esistin lis capacitâts, la voie, la fuarce e la braùre par lâ fûr di chest brut moment. O vin di partî dal teritori e dal piçul. O vin di agjî cun responsabilitât e cautele, fasint atenzion di no ripeti erôrs dal passât.
Une cjase e va costruide des fondis e no dal cuviert. Par vê une grande cjase a coventin fondis sanis e saldis. O scugnìn, lu ripet, partî dal piçul dal teritori par costruî un futûr miôr e sostignibil. ❚
✒ Admir Musliju – FILCA CISL Friuli V.G.J.
La crisi che e fâs mâl ancje al modon............
La crisi e je l’argoment che si discut plui intai media (gjornâi, televisions, radio e v.i.), intai bars devant di une cjicare di cafè e ancje dilunc dai gustâs e des cenis a cjase proprie.


text:
Denêl Dolfin (Vignesie 1688 – Udin 1762) al è stât Patriarcje di Aquilee dal 1734 fin ae muart, ma za dal 1714 al jere coadiutôr dal barbe patriarcje Dionisi Dolfin che, ancje lui, al jere sotentrât al barbe Zuan Dolfin. Di barbe in nevôt, i ultins trê patriarcjis a son de potente famee veneziane dai Dolfins. Ducj i trê grancj oms di glesie, di culture, di art, e di politiche.
◆ Tant che pastôr, Denêl si da di fâ une vore: visitis pastorâls, grande caritât cui puars e cui fruts bandonâts, al implante il munistîr des Poverelle tal borc di Cisis e al clame i predis di S. Vincenzo de’ Paoli. Al convoche tal 1740 l’ultin Sinodi dal patriarcjât, a ‘nt fâs stampâ i ats e al publiche lis sôs predicjis e letaris pastorâls.
◆ Denêl al è ancje om di culture e sensibil a la art. Di fat, al implante une Academie Eclesiastiche, al zonte la scuele di grêc tal ‘seminari, al fâs sculpî altârs gnûfs, al tire sù il domo di S. Vît, la glesie di S. Zorç tal borc di Graçan a Udin, e chel bombon de glesie de Puritât cu lis pituris di Zuan Batiste e di Domeni Tiepolo.
◆ Dal 1500 la grande diocesi di Aquilee e jere spartite, dal pont di viste politic, tra Vignesie e l’Imperi che nol viodeve di bon von voli che il patriarcje venit al ves competence sui siei teritoris. Di chê volte, une vore a son i tentatîfs par risolvi la cuistion, simpri puartade fûr. Tal 1747 il pape al nomene Denêl Dolfin gardenâl, che e somee une caramele par fâi gloti il tuessin che al rivarà. L’imperi al insist, si cjate la soluzion di meti sù un vescul a Gurize pe part austriache de diocesi. Lis tratativis a son afanadis. Vignesie si môf cul so ambassadôr a Rome, Francesco Foscari, e cui gardenâi venezians Rezzonico e Querini, adun cul rapresentant dal patriarcje, Josef Bini. Ai 6 di Lui dal 1751 cu la bole Injuncta Nobis, pape Benedet XV al sdrume “par simpri e di fonde fûr” la sente patriarcjâl di Aquilee. A Denêl Dolfin i tocje subî la sopression dal patriarcjât. I reste il titul di patriarcje a vite e il marum di une domande intrigose: “Dopo vê contentât l’Imperi e metût sù un vescul a Gurize, parcè il Pape di Rome, cul acuardi cidin di Vignesie, aial sdrumât il gloriôs Patriarcjât di Aquilee?” O speri di vê in curt la ocasion di scrivi ce che o pensi jo su chest. ❚
D.N.
I PROTAGONISCJ – De sô famee potente une dinastie di vescuiDiego Navarria
Denêl Dolfin (Vignesie 1688 – Udin 1762) al è stât Patriarcje di Aquilee dal 1734 fin ae muart, ma za dal 1714 al jere coadiutôr dal barbe patriarcje Dionisi Dolfin che, ancje lui, al jere sotentrât al barbe Zuan Dolfin. Di barbe in nevôt, i ultins trê patriarcjis a son de potente famee veneziane dai Dolfins. Ducj i trê grancj oms di glesie, di culture, di art, e di politiche.


text:
Letare di Jacum
Letare di Jacum
Jacum, par chel che si sa il fradilastri di Jesus, mentri chest al jere su la tiere, nol sfrancjave fede in lui e nol jere fra i prins dissepui. Forsit chel che lu cunvincè a fo la resurezion di Jesus.
Jacum al jere une vore rispietât come vuardian inte glesie, tant che Pauli lu definì "une colone de congregazion".
Al murì ator il 60 d.C. e o sin a cognossince par mieç di Josef Flavi, secont il cuâl il predi Ananie (un saducei) lu fasè clapadâ.
Jacum al imite eficacementri i metodots di insegnament di Jesus. Al dopre ilustrazions tiradis fûr de vite di ogni dî.
Contignût
Jacum al comence la so letare cun peraulis di incoragjament. Al poche a domandâ sapience al Idiu, no esitant, ma cun fede.
Al sosten che il desideri falât cuant che al devente morbit al prodûs il pecjât e chest a so volte la muart.
Al piture l'Idiu come chel che al dâ regâi boiins.
Al diis di deventâ operadôrs de peraule, e no dome scoltadôrs, cussì come che la fede cence oparis e je muarte.
Al met in evidence di controlâ la lenghe, parcè che jê e à un gran podè e al è il câs di doprâle par insegnâ la sapience.
Al incoragje a oponisi al Diaul e a fasi dongje al Idiu.
Al declare feliçs chei che a tegni dûr inte justizie.
Utilitât
Jacum al fâs tantis aplicazions pratichis dai insegnaments di Jesus e come lui al tire fûr tantis voltis pinsîrs des scrituris dal Vecjo Testament come: la fede di Abram, la indurance di Jop e la fiducie inte preiere di Elie; che ducj noaltris o varessin di imitâ.
Nus sburte a jessi operadôrs de peraule, domandant la sapience al Idiu par falu.
Nus incite a amâ il prossim, a no doprâ la lenghe in maniere falade, a no fâ distinzions di classe inte sfere de glesie e a no sperâ intes ricjecis materiâl ma a vê la mete dal Ream dal Idiu come sperance pe soluzion di ducj i problemis dal mont.


text:
La palût dai gjambars
Di cuant ch’al jere sucedût l’incident sul Tiliment chei pôcs ca vevin decidût di restâ a vivi in Friûl e vevin di fâ i conts cu la miserie fieste e dîs di vore. – Bon! – al veve rispuindût Ennio, cuasi cun premure – Alore sin a puest cussì. Ca mi saludi il piçul, mi racomandi. E ca lu tegni di voli. A son timps ch’al è miôr no lassâ i fruts lâ ator pai palûts di bessôi.
Fredo, lis magnis no lis veve mai viodudis, ma i vevin dit che jerin grandis come un vagon di un Eurostar. Lui nol veve capît ben ce ch’al jere chest Eurostar, ma i jere bastât scuvierzi i gjambars, li a Palaçûl, par fâ cori i pensîrs.
E nol veve scuviert nome chel.
Une volte sielte une gobe al jere lât ju e al veve tacât a vogâ, stant atent a no gloti che aghe penze e colôr ûf di raze. Rivât dongje il gjambar, o miôr, chel toc di gjambar ch’al vignive fûr de aghe, i jere montât parsore i jere montât parsore, cjalcjant cui pîts che cjâr slichignote.
Si sintive come un Re su le sô isule, ancje sal scugnive spesseâ.
Cussì si ere subit distirât e al veve tacât a dispeâ il curtissut ca si ere partat daûr, tacât tal braç. Lu veve plantât ta la cjâr dal gjambar e al veve gjavât vie un biel toc, grant tant che un miluç. Daspò, poiant il curtis e cjapantlu cun dôs mans, al veve començât a mangjâ, prin che cualchidun lu viodès.
Comments
-
1 Agosto 2008
Se salvadi o soi, lu soi avonde par cjapâ plasê a lèi lis tôs storiutis plenis di spirit furlan.
-
gelostellato2 Agosto 2008
grasssie! 😀
-
Brâf Furlan9 Ottobre 2008
E samee une storie juste par lâ indenant, une conte lungje, neri o zâle, ma no rose.


text:
Showing all 13 results
-
13,00 €
di RUDYARD KIPLING Traduzioni e illustrazioni / Traduzions e ilustrazions: FRANCESCA GREGORICCHIO Opare uniche tal so gjenar: lis plui bielis storiis di Kipling sui animâi…
-
30,00 €
di FRANCESCA GREGORICCHIO La golaine complete FAMEIS (1 – Mê mari e fâs il marangon; 2 – Cjapâsi a bracecuel; 3 – Vanilie…
-
8,00 €
di FRANCESCA GREGORICCHIO Loreta e à une famee che e pararès un pôc strambe. Ma ce isal di stramp tal vê une mari che…
-
8,00 €
di FRANCESCA GREGORICCHIO Dino al à doi fradis e une sûr, un nono e une none, dodis gjats e une cjice. Ma al à…
-
8,00 €
di FRANCESCA GREGORICCHIO Une famee dome di feminis, cuntune none bisse che e vîf te dispense e une none che e cusine di continui.…
-
8,00 €
di FRANCESCA GREGORICCHIO Isal pussibil meti dongje une famee di int che no je nassude des stessis bandis, che no fevele la stesse lenghe…
-
8,00 €
di FRANCESCA GREGORICCHIO Crodêso che une frute cui zenoi scussâts parcè che i plâs zuiâ no dome cu lis pipinis e sedi une frute…
-
8,00 €
di FRANCESCA GREGORICCHIO Un avocat e un grafic che a lavorin te stesse cjase, là che a vivin cuntun nono avilît e che nol…
-
13,00 €
di FRANCESCA GREGORICCHIO 23 mostris intîrs e tocs di mostris par un Memory dut di zuiâ ancje cuntune ponte di pôre e cualchi sgrisul,…
-
12,00 €
di LUCA DE CLARA Illustrazioni / Ilustrazions: FRANCESCA GREGORICCHIO Inge e Bach a stan cressint. Come ducj i piçui dal creât ancje lôr…
-
12,00 €
di LUCA DE CLARA Illustrazioni / Ilustrazions: FRANCESCA GREGORICCHIO Inge e Bach, i protagoniscj di chestis dodis storiutis, a son doi orsuts ninins…
-
10,00 €
di FRANCESCA GREGORICCHIO Cui no si è mai insumiât di fermâ il timp, podê svolâ su la Lune o rivâ a cjatâ di dulà…
-
8,00 €
di FRANCESCA GREGORICCHIO Vincj contis golosis, dulà che il ses al è il protagonist, miscliçât al plasê ma ancje aes pôris, frustrazions e, soredut,…


text:
INOVÂL_Cjapâts masse de fieste pai 150 agns pe proclamazion dal Ream di Italie, il Friûl al à riscjât di dismenteâsi dal inovâl de nassite, colade juste tal 1861, di un dai siei fîs che al fo protagonist jenfri Votcent e Nûfcent tal Friûl di Soreli jevât. O stin fevelant di Luigi Faidutti, nassût ai 11 di Avrîl di 150 agns indaûr a Scrut di San Lenart, in Sclavanie, in chei agns te Contee di Gurize e Gradiscje, sot dal Imperi asburgjic. Di bon che no si son dismenteâts di lui l’Istitût di Storie Sociâl e Religjose di Gurize e la Societât Filologjiche Furlane, che ai 7 di Avrîl stâts i àn dedicât une cunvigne li dal Consei provinciâl di Gurize.
STUDIS_Cressût tun ambient plurinazionâl e plurilengâl come che al jere il Gurizan prime de Vuere Grande, Faidutti (bon di fevelâ furlan, talian, todesc e sloven) al fo predi, politic, diplomatic, operadôr culturâl. Al studià prime li dal ’Seminari di Udin po in chel di Gurize, tal 1884 al vignì ordenât predi. Li de Universitât di Viene al cjapà la lauree in Teologjie, po al studià li dal Augustineum, il centri di ecelence pe formazion dal clericam par dut l’Imperi. Tornât a Gurize, al fo insegnant di Scriture sacre tal Centralseminar, al fondà societâts economichis catolichis, al deventà aministradôr public impegnantsi te culture e te scuele. Tal 1896, a Caprive, Faidutti al tirà sù la prime Casse rurâl furlane de Contee, tal 1900 al fasè nassi invezit la Banca friulana.
DEPUTÂT_Une vore impegnât tal sociâl, Luigi Faidutti al jentrà in politiche, deventant promotôr dal Moviment cristian sociâl tal Friûl di Soreli jevât. Tal 1907 e tal 1911 al rivà a fâsi elei deputât a Viene, tal 1913 al fo nomenât dal Imperadôr Cjapitani de Contee di Gurize e di Gradiscje. Dopo de Vuere Grande, al fo impegnât in Lituanie par cont dal Vatican, cjapant un puest di prin plan tes istituzions eclesiastichis di lenti vie. Muart a Königsberg, in Prussie, tal 1931 a 70 agns, al fo sepulît, dopo funerâi di stât, te cripte de catedrâl di Kaunas, chê volte capitâl de Lituanie, li che il so cuarp si cjate ancjemò in dì di vuê jenfri i grancj dal paîs ex sovietic.
POLIEDRIC_Come che nus à dit Ferruccio Tassin, membri de Deputazion di Storie Patrie dal Friûl, «Faidutti al è stât un personaç poliedric che al mertarès di jessi cognossût di plui di bande dai furlans. Al jere cussient di fâ part di une aree li che e viveve int di nazionalitâts e lenghis diviersis: par chest», al zonte Tassin, «al sintive il dovê di valorizâ ognidun te sô identitât, evitant in cualsisei mût la esaltazion di une partignince pluitost che di une altre par no zontâ nazionalisim a nazionalisim, tignût tant che cancar de societât». Par memoreâ bonsignôr Faidutti e je stade inmaneade une mostre fotografiche itinerant; plui indevant si tignarà une cunvigne di studis a Rome e une manifestazion e je in calendari in Dicembar a Scrut, li che al nassè.
Alessio Potocco
ATUALITÂT – 150 agns de nassite di bonsignôr Faidutti, “deputât furlan al Parlament di Viene”............
INOVÂL_Cjapâts masse de fieste pai 150 agns pe proclamazion dal Ream di Italie, il Friûl al à riscjât di dismenteâsi dal inovâl de nassite, colade juste tal 1861, di un dai siei fîs che al fo protagonist jenfri Votcent e Nûfcent tal Friûl di Soreli jevât. O stin fevelant di Luigi Faidutti, nassût ai 11 di Avrîl di 150 agns indaûr a Scrut di San Lenart, in Sclavanie, in chei agns te Contee di Gurize e Gradiscje, sot dal Imperi asburgjic. Di bon che no si son dismenteâts di lui l’Istitût di Storie Sociâl e Religjose di Gurize e la Societât Filologjiche Furlane, che ai 7 di Avrîl stâts i àn dedicât une cunvigne li dal Consei provinciâl di Gurize.


text:
«O vin viodût che la lum no si è mai distudade. Daûr di nô i sês vualtris e daûr di vualtris a ‘nd sarà altris, parcè che la libertât e fâs part de vite e fin che a ‘nd sarà vite, a ‘nd sarà simpri cualchidun che si bat pe libertât dal Friûl.» Cussì al diseve Felix Marchi intune interviste su la Patrie dal Friûl che i fasè pre Toni Beline, cjapade la ereditât dal gjornâl intal 1983. E di fat o sin ancjemò achì a scrivi su chest sfuei 30 agns dopo. E trente agns dopo o sin ancjemò in plui di chei che a scrivevin su la prime Patrie dal 1946, e di chê tornade a vignî fûr dal 1978 cun pre Toni Beline, che al ricjapave in man la lum che no rivaran a scjafoiâ nancje cumò cu lis sfuarfeadis penzis de Regjon. Chê Regjon che e varès di jessi Friûl, e che invezit di fâ il ben de sô int e dal so teritori, ju svent par fâ mangjâ cualchidun.
No cate la crisi, visaitsi che cuant che un politic ti dîs che no son bêçs al vûl dî che no son bêçs PAR TE. Dôs tarondis di mancul, doi capanons inutii che a restin invendûts e sfits (e che a consumin cul ciment il nestri teritori), o dôs tapis di “Giro d’ITALIA” di mancul, e vie che a vegnaressin fûr lis risorsis par mantignî chei bêçs, che a jerin za pôcs prime, dediâts ae nestre culture. Invezit, bot e sclop, lis nestris risorsis a son stadis taiadis de metât.
Cemût parâsi di chest sassinament, si sin domandâts. Sierant? Ridusint i numars? I colaboradôrs? Taiant lis pagjinis? Chest no: no vevin voie di taiâ il servizi che o din: miôr viodi di une forme gnove, prin di dut cu la stampe dome in blanc e neri, Sante Scugne! Ma di cheste Sante Scugne e je vignude fûr la idee di lâ ae lidrîs dai timps li che lis robis si fasevin in blanc e neri e che a son lis lidrîs ideâls ancje dal nestri impegn. Di chi la idee di fâ riferiment a chê prime Patrie dal 1946 fondade di Felix Marchi e pre Bepo Marchet.
La Patrie e rispuint cussì ai tais: cuntun progjet di ricercje e sperimentazion di forme espressive e di contignûts che al va cuintri ae forme dai gjornâi di cumò, simpri plui colorâts, plui piçui, plui comuts, ma simpri plui cence letôrs, cence anime e ideis, al servizi dal potent di turni e no dal lôr popul. La grafiche di cumò e à il savôr di chê dal 1946, e cheste idee nus à dât maniere di fâ un viaç straordenari tal timp, lant a riviodi ideis e formis metudis in bande che declinadis al tierç mileni, in gracie dal contribût creatîf di Pieri Zanini, nus àn permetût di fâ chel che o pensi che al sedi un progjet che al devente adiriture di avanvuardie. Un viaç tal timp no dome te grafiche, si inacuarzarês: vie pal numar a son frasis di chê volte che no àn pierdût nuie de lôr cjame e atualitât (o vin lassâts intats chei document, grafie comprindude, ndr). Ultime curiositât, o vin domandât a lis ditis che a fasevin publicitât in chê volte e che a son ancjemò in ativitât, di jessi presintis par chest numar di 67 agns dopo. La rispueste e je stade positive e entusiaste. Ancje chest nus fâs cjalâ indevant cun snait e muse drete al avignî parcè che “fin che a ‘nd sarà vite, a ‘nd sarà simpri cualchidun che si bat pe libertât dal Friûl”.
La lum no si stude............
«O vin viodût che la lum no si è mai distudade. Daûr di nô i sês vualtris e daûr di vualtris a ‘nd sarà altris, parcè che la libertât e fâs part de vite e fin che a ‘nd sarà vite, a ‘nd sarà simpri cualchidun che si bat pe libertât dal Friûl.» Cussì al diseve Felix Marchi intune interviste su la Patrie dal Friûl che i fasè pre Toni Beline, cjapade la ereditât dal gjornâl intal 1983. E di fat o sin ancjemò achì a scrivi su chest sfuei 30 agns dopo. E trente agns dopo o sin ancjemò in plui di chei che a scrivevin su la prime Patrie dal 1946, e di chê tornade a vignî fûr dal 1978 cun pre Toni Beline, che al ricjapave in man la lum che no rivaran a scjafoiâ nancje cumò cu lis sfuarfeadis penzis de Regjon. Chê Regjon che e varès di jessi Friûl, e che invezit di fâ il ben de sô int e dal so teritori, ju svent par fâ mangjâ cualchidun.